Puasa, Diabetes Dan Mulut Berbau

“Amboi, hang ternak kerang ka dalam mulut?”

Tak lama setelah ayat ini diutarakan, saya baru perasan sesuatu. Mulut saya, fuuuh…harum! Mana taknya, sibuk memanjang buat kerja assignment semua, urusan diri pun jadi kelam kabut sampai terlupa nak gosok gigi.

Sementelah gigi digosok, saya kembali buat kerja-kerja assignment yang tertangguh, dan selepas tiba masa maghrib, saya perasan yang saya tak makan lagi dalam hari tersebut. Ya, saya sudah menggosok gigi, tapi mulut saya mengeluarkan satu lagi bauan kasturi sewaktu perut kosong. Ya, bau mulut lapar. Pada mulanya, saya menyangka bau ni berpunca daripada gastrik perut yang tak berbuat apa-apa, sampailah saya diberitahu bahawa mulut orang diabetes pun berbau macam tu walaupun baru lepas makan.

Jadi, kenapa orang diabetes pun mempunyai mulut berbau sekalipun perut sudah dipenuhi makanan? Untuk memahami perkara ini, kita kena fahami dulu kenapa mulut orang lapar, sama ada berpuasa atau terlupa makan, berbau pelik.

MEKANISME REGULASI GULA DARAH

Sebelum kita bermula jauh, saya perlu cerita dulu tentang kanji dan gula. Setiap makanan berkimia kompleks akan dipecahkan menjadi unit terkecil untuk kegunaan badan. Bagi daging, zat protein akan dipecahkan menjadi asid amino. Bagi kes kanji (beras, gandum, ubi etc.), zat kanji akan dipecah hingga menjadi glukosa, unit gula terkecil. Glukosa ini kemudiannya akan digunakan untuk kegunaan sel-sel badan kita sebagai bahan api untuk hidup dan bekerja.

Sekiranya kesemua sel badan kita berada dalam keadaan seimbang dalam menggunakan glukosa, lebihan gula ini akan ditukar menjadi lemak glikogen melalui hormon insulin dan disimpan di hati dan sel lemak. Pernah dengar tentang foie gras tak? Makanan Perancis berasaskan hati itik yang penuh lemak? Ya, untuk menghasilkan hati berlemak tersebut, itik-itik ini dipaksa untuk memakan makanan tinggi kanji sepanjang masa.

Sekiranya kita berada dalam keadaan lapar, kadar kandungan glukosa dalam badan menjadi rendah. Untuk menyeimbangkan kadar glukosa ini, hormon glukagon dirembeskan untuk menukar lemak-lemak sebelum ni menjadi glukosa kembali. Badan kita akan automatik keluarkan hormon ini berdasarkan parameter ini:

Untuk memudahkan pemahaman, kedua dua jenis sel hati ini bertanggungjawab dalam mengesan perubahan kadar glukosa dalam darah dan merembeskan hormon untuk menstabilkan kadar gula darah. Sel alfa merembeskan merembeskan glukagon dan sel beta merembeskan insulin.

Namun, sekiranya kadar gula darah dalam badan kita adalah sangat rendah, glukagon akan menggunakan sumber lemak lain untuk dipecahkan menjadi gula dan di sinilah kisah kita bermula.

KETOSIS

Apabila kita melakukan kerja yang berat atau berpuasa lama, kadar gula darah kita akan menjadi sangat rendah. Dek keluputan lemak glikogen, insulin menggunakan asid lemak sebagai pengganti. Oleh kerana bahan yang berbeza, maka hasil outputnya adalah berlainan:

Sekalipun berlainan, berbanding gluocose-6-phosphate (G6P), acetyl-CoA adalah lebih kecil dan lebih efisien. Walau bagaimanapun, keadaan lapar melampau memaksa badan kita memecahkan lebih banyak asid lemak daripada biasa, menyebabkan lebih banyak molekul acetyl-Coa dihasilkan.

Berbanding G6P, acetyl-CoA ni kurang stabil. Apabila jumlah/kepekatan acetyl-CoA adalah tinggi, molekul-molekul acetyl-CoA (aduh, berapa banyak kali nak ualng sebut ni) akan bergabung untuk membentuk molekul yang lebih stabil, yakni acetoacetyl-CoA, dan akan berpecah menjadi acetoacetate dan B-hydroxybutarate:

Dua produk hasil output inilah yang menyebabkan mulut kita berbau. Mereka ni dalam bahasa sains kimia, dikenali sebagai jasad keton. Selalunya, jasad keton berbau seperti penanggal cat minyak (yang diperbuat daripada acetone, sejenis jasad keton). Semakin lapar kita jadi, semakin kuat bau jasad keton ni dalam mulut.

Cop! Sekiranya lambakan jasad keton menyebabkan mulut berbau busuk, kenapa waktu kadar gula darah kita tinggi, mulut kita tak berbau manis sebab banyak gula? Untuk perkara ni, kita kena lihat dulu sifat gula dan jasad keton.

Apabila kita masukan gula ke dalam air, dia akan terlarut. Tapi, kalau kita masukkan dalam minyak masak, gula tu takkan terlarut. Manakala bagi kes minyak masak, mereka takkan larut dalam air, tapi akan larut dalam minyak petrol. Ya, minyak larut dalam minyak.

Buat pengetahuan semua, sel badan kita diperbuat daripada fosfolipid, dan lipid merupakan sejenis lemak minyak. Bagi bahan yang larut dalam air seperti gula, alua mereka nak masuk dalam sel badan, mereka perlu melalui pori-pori dan ‘pagar’ sel sebelum dapat masuk. Tapi, disebabkan jasad keton dan lipid ni merupakan keluarga minyak, jasad keton boleh tembus masuk terus ke dalam sel.

Oleh sebab sifat jasad keton ni yang larut minyak, mereka boleh keluar masuk sel ikut sesuka hati. Bagi kes bahan yang tak larut minyak macam gula, mereka perlu bergantung kepada budi bicara sel tu untuk keluar masuk. Hal ini menyebabkan jasad keton ni terbebas di dalam mulut terkeluar dari sel. Hasilnya, voila! Mulut berbau.

Ingat, ini hanya untuk kes orang tahan lapar/berpuasa.

Bagi kes diabetes, ia berlainan sedikit. Sebagai selingan, jenis diabetes yang dimaksudkan dalam artikel ini ialah Type 1 Diabetes mellitus

Type 1 diabetes berpunca daripada masalah sel beta tak mampu hasilkan insulin. Hasilnya, kandungan gula darah sentiasa tinggi dalam badan. Walau bagaimanapun, nilai kepekatan insulin yang rendah dalam darah menyebabkan sel alfa bertindak balas. Kalau anda dapat ikut apa yang saya dah tulis di atas:

Insulin yang rendah menyebabkan sel alfa merembeskan glukagon. Keadaan kritikal insulin kurang juga menyebabkan sel alfa beranggapan bahawa badan kita memang tak cukup gula dan glikogen. Ini menyebabkan banyak asid lemak digunakan, sekaligus menyebabkan lambakan acetyl-CoA, yang menyebabkan lambakan acetoacetate.

Ini menyebabkan walaupun si pesakit diabetes ni baru lepas makan, dan makanannya tinggi kanji, ia tetap menyebabkan mulutnya berbau. Lambakan jasad keton dalam mulut.

Tak apa lah. Biar mulut busuk, jangan busuk hati je.

RUJUKAN:


Eksperimen Dua Belah: Pencantum Idea Gelombang dan Zarah

Sebelum meneruskan pembacaan,
penulis mencadangkan beberapa siri artikel yang telah ditulis di dalam majalah
sains, iaitu:

Pengenalan Mekanik Kuantum. https://www.majalahsains.com/pengenalan-mekanik-kuantum/

Siri Falsafah Kuantum: Dari Fizik ke Metafizik (Bahagian 1
hingga 6), oleh Aqil Fitri. https://www.majalahsains.com/falsafah-kuantum-dari-fizik-ke-metafizik/

 “Tafsiran-tafsiran
yang Wujud untuk Memahami Alam Kuantum”, oleh Taza Aznam. https://www.majalahsains.com/tafsiran-alam-kuantum/

Dalam artikel “Tafsiran-tafsiran
yang wujud untuk memahami alam kuantum”, penulis Taza Aznam menerangkan bahawa
terdapat beberapa tafsiran atau interpretasi, sebagaimana satu cubaan, oleh
ahli-ahli fizik, bagi cuba merungkai erti fizikal yang terbit dari
eksperimen-eksperimen dalam Fizik Kuantum.

Eksperimen Dua Celah dan Belauan.

Antara eksperimen mudah untuk
memberi gambaran betapa rumit dan kompleksnya Fizik Kuantum, jika dinisbahkan
kepada fizik biasa (atau disebut Fizik Klasikal), adalah eksperimen belauan.

Belauan, menurut pemahaman fizik klasikal, merupakan salah satu ciri khusus bagi gelombang. Sebagai contoh, sekiranya kita mempunyai suatu sumber cahaya (gelombang cahaya), dan cahaya tersebut melalui dua celah, gelombang cahaya tersebut akan menghasilkan corak belauan. Kaitan antara corak belauan dan gelombang cahaya ini adalah antara hujah Thomas Young pada tahun 1803, di mana Young menyatakan bahawa cahaya itu sifatnya adalah gelombang, berlawanan dengan idea Newton pada masa tersebut, bahawa cahaya itu sifatnya adalah dalam bentuk zarah.

Maka, pada awal abad ke 19 lagi,
saintis telah bersetuju bahawa gelombang akan menghasilkan belauan, dan belauan
merupakan ciri khusus untuk mengenalpasti suatu gelombang.

Namun satu perkara yang perlu kita
ingat adalah, “belauan merupakan ciri khusus untuk mengenalpasti gelombang” ini
hanya terpakai untuk situasi fizik klasikal sahaja. Hal ini kerana, dalam
kertas kajian Albert Einstein pada tahun 1905, “Über
einen die Erzeugung und Verwandlung des Lichtes betreffenden heuristischen
Gesichtspunkt” (On a
Heuristic Point of View about the Creation and Conversion of Light), Einstein telah mengambil pandangan radikal Max Planck
bahawa tenaga adalah terkuanta (energy is quantized), dan cahaya merupakan satu
bentuk tenaga, maka cahaya juga seharusnya terdiri dari entiti kuanta (yang
kini dikenali sebagai foton).

Hal
ini (idea berkenaan foton) adalah ganjil, kerana menurut fizik klasikal,
sekiranya cahaya terdiri dari zarah foton atau cahaya yang terkuanta, maka
fenomena belauan (dari eksperimen klasik tadi) tidak sepatutnya terjadi. Maka,
mengambil langkah berhati-hati, Einstein menyatakan bahawa cahaya MUNGKIN
memiliki sifat gelombang, dan pada masa yang sama, memiliki sifat partikel. Hal
ini dikenali sebagai Sifat Dualiti Gelombang-Zarah (wave-particle duality).

Memandangkan
Einstein memberikan idea yang agak radikal berkenaan sifat duality tersebut,
seorang lagi saintis pada zaman tersebut, de Broglie kemudiannya membuat
sedikit kelainan terhadap hipothesis Einstein itu. Sekiranya cahaya yang
merupakan gelombang, mampu memiliki ciri-ciri zarah, bagaimana pula dengan
zarah seperti elektron? Bolehkah zarah elektron memiliki sifat gelombang?

Berpaksikan
kepada idea de Broglie, Clinton Davisson dan Lester Germer kemudiannya
menyiapkan eksperimen bagi mencuba idea zarah elektron mempunyai sifat
gelombang. Eksperimen apa yang mereka gunapakai untuk melihat sifat gelombang
bagi zarah tadi? Tak lain tak bukan, eksperimen Thomas Young.

Kini
dikenali dengan nama eksperimen Davisson-Germer, secara mudahnya, zarah
elektron akan ditembak satu-persatu untuk melalui dua belahan, sama seperti kes
gelombang cahaya kita tadi. Menurut teori fizik klasikal, sekiranya zarah
melalui dua belahan tadi, zarah tersebut pastinya akan memilih satu daripada
dua belahan tersebut, dan akan melalui belahan tersebut seperti biasa, sama
seperti bola boling melalui lorongnya dalam keadaan lurus. Namun, sesuatu yang
menarik berlaku.

Apabila saintis mula menyedari
bahawa zarah memiliki sifat gelombang (berdasarkan eksperimen Davisson-Germer),
maka keadaan mula menjadi bertambah gila. Ahli fizik teori mula berlumba-lumba
untuk membina matematik bagi menerangkan situasi “gelombang elektron” ini, dan
antara yang terawal adalah Erwin Schroedinger dan Werner Heisenberg. Sehingga
ke hari ini juga, eksperimen dua celah ini menjadi subjek tumpuan utama kajian
dalam bidang asas pembentukan teori fizik kuantum (Fundamental of Quantum
Theory).

P/s: Untuk maklumat lebih lanjut
berkenaan Fizik Kuantum, boleh rujuk “Pengenalan Fizik Kuantum”.

RUJUKAN:

Davisson, C. J.; Germer, L. H. (1928). “Reflection
of Electrons by a Crystal of Nickel”.
Proceedings of the National Academy of Sciences of the United States of
America. 14 (4): 317–322.

Einstein, Albert (1905). “Über einen die Erzeugung und Verwandlung des Lichtes betreffenden heuristischen Gesichtspunkt” (PDF). Annalen der Physik. 17 (6): 132–148. doi:10.1002/andp.19053220607. English translations: “On a
Heuristic Point of View about the Creation and Conversion of Light“.
Translated by Dirk ter Haar

Robinson, Andrew (2006). The
Last Man Who Knew Everything. New York, NY: Pi Press. pp. 123–124. ISBN 978-0-13-134304-7.


Kenapa Nama Kim Sangat Popular Di Korea?

Kim Jong-kook.
Lee Kwang-soo.
Park Joon-hyung (Joon Park)
Choi Soo-young (Sooyoung).

Sekali imbas, nama-nama ini merujuk kepada dua ahli Running Man (Jong-kook dan Kwang-soo) dan dua selebriti yang menjadi tetamu undangan program hiburan kegemaran Korea itu. Hakikatnya, nama keluarga mereka iaitu Kim, Lee, Park dan Choi merupakan nama yang paling popular di Korea mengikut kaji selidik pada 2015. Dan sesetengah nama ini mempunyai sejarah mereka yang tersendiri.

Bagi individu yang memiliki nama seperti Park, Lee dan Kim, nama-nama ini sebenarnya ialah nama yang mempunyai sejarah diraja. Bagi nama Kim misalnya, ia mempunyai dua asal-usul iaitu Dinasti Silla[1] dan Konfederasi Gaya. Apabila kedua-dua kerajaan ini bergabung, nama Kim merupakan antara nama yang popular ketika itu.

Sementara nama Park pula diambil daripada nama pengasas Dinasti Silla, Park Hyeokgeose. Mengikut legenda dinasti itu, Hyeokgeose dikatakan lahir dengan cara menetas daripada sebiji telur.

Semenanjung Korea menyaksikan tempoh panjang membabitkan tiga kerajaan iaitu Goguryeo[2], Silla dan Baekje[3]. Selepas berper-ang sesama mereka selama bertahun-tahun, Silla menyatukan Semenanjung Korea di bawah satu pemerintahan pada tahun 668. Lebih 300 tahun kemudian, Silla ditewaskan Dinasti Goryeo[4] dan menjadi pemerintah baru semenanjung itu.

Biasanya, pemerintah baru akan menghap-uskan mana-mana pihak yang berpotensi menggugat kedudukan mereka. Tetapi dalam kes Goryeo, itu tidak berlaku. Kerabat diraja Silla tidak dilabel musuh oleh pengganti mereka, kerabat diraja Wang dan diserap ke dalam kerajaan dengan status sebagai bangsawan.

Pada tahun 1392, Goryeo digulingkan oleh seorang jeneral mereka dan pengasas kerajaan Joseon[5], Yi Seonggye[6]. Dan bagi mengukuhkan kedudukan mereka, kerabat diraja Wang diburu dan dibu-nuh secara rahsia agar tidak lagi menjadi anc-aman kepada baginda. Insiden

ini merupakan satu-satunya insiden di mana keluarga pemerintah sebelumnya tidak diintegrasikan dengan pemerintah seterusnya.

Dinasti Joseon memerintah Semenanjung Korea selama 500 tahun sebelum semenanjung itu diilhak oleh Jepun pada 1910. Dalam tempoh tersebut, nama Yi atau Lee amat popular dalam kalangan rakyat ketika itu. Malah, mengikut tinjauan pendapat pada 2015, nama Lee merupakan yang kedua popular dengan 15% responden memilih nama tersebut.

Manakala nama lain seperti Choi dan Jeong pula sebenarnya nama keluarga-keluarga bangsawan terkenal dalam sejarah. Ini bukan sesuatu yang aneh dalam sejarah Korea kerana keluarga-keluarga dinasti lama baik kerabat diraja atau bangsawan diserap oleh dinasti pemerintah seterusnya. Dan ini membenarkan saiz keluarga mereka bertambah dari semasa ke semasa dalam tempoh 2,000 tahun (dari era Silla hingga Joseon).

Era Joseon turut menyaksikan 50-60% populasinya ketika itu terdiri daripada golongan hamba. Hanya keluarga bangsawan saja dibenarkan mempunyai nama sekaligus menyaksikan hamba-hamba ini tidak mempunyai nama langsung. Bagaimanapun, semua itu berubah pada abad ke-17 apabila dinasti itu terjebak dalam konflik peper-angan dengan Jepun[7] dan Dinasti Qing[8] yang memerintah China.

Dua konflik tersebut menyaksikan Joseon terpaksa membelanjakan wang cukai untuk aktiviti peper-angan dan pertahanan mereka. Bagi mengisi semula kantung kewangan negara, pemerintah ketika itu bersetuju membenarkan hamba-hamba membeli nama dan menaikkan taraf sosial mereka. Selain menambah lebih banyak wang, ia juga dapat menambah bilangan pembayar cukai memandangkan hamba tidak layak untuk membayar cukai kepada kerajaan.

Pengumuman dekri itu mendorong mereka membeli nama-nama berstatus diraja atau bangsawan seperti Kim, Lee dan Park. Ada pula memilih nama keluarga bekas tuan mereka sebagai nama baru mereka. Ini menyebabkan keluarga-keluarga berpengaruh dan mempunyai ramai hamba menyaksikan pertambahan bilangan ahli keluarga mereka menerusi nama yang dibeli oleh hamba-hamba ini.

Menjelang akhir abad ke-19, kerajaan Joseon menghapuskan terus sistem kelas dan digantikan dengan sistem bancian pada 1904. Apabila Jepun bertapak di Semenanjung Korea pada 1910, mereka menetapkan setiap orang harus melaporkan nama keluarga mereka kepada pemerintah ketika itu. Ini mendorong ramai orang memilih nama-nama popular seperti Park, Kim, Lee dan Choi pada dokumen pengenalan mereka.

NOTA:

[1] Kerajaan yang diasaskan pada 57 SM dan bertahan sehingga 935 Masihi. Bermula sebagai sebuah kerajaan yang mengawal selatan dan tengah Semenanjung Korea. Salah satu daripada tiga kerajaan Korea selain Baekje dan Goguryeo.

[2] Salah satu daripada tiga kerajaan Korea selain Baekje dan Silla. Mengawal bahagian utara Semenanjung Korea. Ditubuhkan pada 37 SM oleh Raja Chumo.

[3] Salah satu daripada tiga kerajaan Korea selain Silla dan Goguryeo. Ditubuhkan pada 18 SM oleh Raja Onjo. Semasa di kemuncak kekuasaan, Baekje mengawal bahagian barat Semenanjung Korea termasuk Pyongyang, ibu negara Korea Utara hari ini.

[4] Diasaskan pada 918 Masihi dan dilabel penyatu sebenar Semenanjung Korea. Bertanggungjawab mengintegrasikan semua keluarga pemerintah di bawah pemerintahannya dari Silla hingga Balhae.

[5] Dinasti Korea terakhir dan merupakan dinasti pemerintah berfahaman Confucius paling lama bertahan.

[6] Raja pertama Joseon dengan gelaran Taejo. Memerintah dari 1392 hingga 1408.

[7] Serangan Jepun ke Korea dari 1592 hingga 1598. Bertujuan memenuhi hasrat Shogun Toyotomi Hideyoshi untuk menakluk Semenanjung Korea bagi pihak Jepun. Jepun tewas pada akhirnya di tangan pakatan Joseon-Dinasti Ming dari China pada 1598.

[8] Konflik pada awal abad ke-17 dengan tujuan memaksa Joseon patuh kepada China yang diperintah Dinasti Qing. Konflik mendorong Joseon melaksanakan polisi pengasingan dan mengalami kemakmuran selama dua abad hingga akhir abad ke-19.

RUJUKAN:

Choi, D. (2020). Why So Many Koreans Have the Last Name “Kim”. Medium.


Kenapa Tamadun Maya Bukan Dibina Oleh Chola?

Dekat Facebook sekarang, ada usaha untuk claim bahawa Tamadun Maya dan Tamadun Mesoamerika yang lain adalah dibina oleh orang Tamil yang berlayar ke sana. Bukan sejarah Melayu jer yang diclaim, tapi nampaknya sejauh benua Amerika.

Pertama, ialah timeline sejarah. Dalam artikel ini mendakwa bahawa 1500 SM yang lalu, orang Tamil telah mengembara keluar dari Tamil Nadu sampai ke benua Amerika, dan akhirnya membina tamadun yang kemudian dikenali sebagai Tamadun Maya.

Benarkah sedemikian? Kita kena lihat timeline. Pada tahun 1500 SM, apakah teknologi meneroka lautan luas dah wujud, atau sekadar berlayar ditepian? Dan kalau wujud, apakah orang Dravidian, nenek moyang orang Tamil ialah pembina teknologi tersebut?

Jadi, sebelum kita sambung perbahasan kita ini, kami nak tegaskan budaya claim ni dah lama dan berpanjangan. Kami dah terbitkan buku menjawab claim terhadap sejarah Melayu. Buku JANGAN SELEWENGKAN SEJARAH MELAYU II tersedia untuk dibeli di https://bit.ly/jssm2shopee

Sebenarnya rumpun Austronesia (orang Melayu, Jawa, Cham, Maori, Hawaii etc) adalah bangsa pertama yang membina teknologi penerokaan lautan luas pada abad-abad awal sebelum masihi.

Orang Austronesia meneroka lautan luas dari Madagascar sehingga sampai Kepulauan Easter, dan sejauh di New Zealand. Ini menjadikan bahasa-bahasa Austronesia paling luas tersebar dalam terma ukur lilit sejauh penyebarannya.

Orang Austronesia mencipta banyak kapal seperti kapal Katamaran, Perahu cadik, kapal tanja dan jong-jong gergasi. Teknologi-teknologi perkapalan ini dapat dijejak seawal 3000 SM – 1500 SM yang lalu.

Fasa ini dikenali sebagai Austronesia Expansion melibatkan perlayaran keluar orang Austronesia dari Taiwan ke wilayah-wilayah lain. Penciptaan teknologi perlayaran kapal ini dilihat dalam catatan seperti Lynda Shaffler, yang mengatakan seperti berikut:

Orang Melayu ialah sebahagian daripada rumpun Austronesia. Bahkan penciptaan teknologi perlayaran orang-orang Austronesia ini sebenarnyalah yang mempengaruhi teknologi Maritim India.

Waruno Mahdi dalam makalahnya yang bertajuk The Dispersal of Austronesian boat forms in the Indian Ocean mengatakan bahawa kewujudan perkataan dalam bahasa-bahasa Dravidian seperti paṭavu dalam Bahasa Tamil… paḍava dalam Bahasa Telegu dan paḍahu dalam Bahasa Kannada sebenarnya adalah hasil pengaruh daripada bahasa Proto Melayu-Polinesia Barat.

Dalam bahasa ini, dapat dilihat kewujudan kosa kata padaw yang dapat dilihat kognat pada-pada bahasa-bahasa Austronesia seperti perahu (Melayu dan Jawa), padau (Kadazan), padaw (Maranau), paráw (Cebuano), folau (Samoan), halau (Hawaiian) , dan (wharau) Māori.

Ini menunjukkan pengaruh kebudayaan laut Austronesia dalam peradaban India dan Dravidian. Jadi, kalau bangsa yang mencipta teknologi perkapalan dan perlayaran pun tak pernah dapat dibuktikan membina peradaban di benua Amerika… bagaimana bangsa yang teknologi perkapalan dan perlayarannya seawal 1500 SM tak pernah mencapai seperti mana orang Austronesia, pelopor teknologi tersebut boleh sampai dan membina Tamadun Maya?

Kedua, terdapat dakwaan yang mengatakan bahawa bahasa orang Maya dan Chola sebenarnya adalah bahasa yang sama. Dipetiknya keluarga bahasa yang dituturkan pembina Tamadun Maya ini iaitu Chʼolan–Tzeltalan sebagai bukti bahasa Maya ialah Bahasa Chola.

Saya rasa si pengguna Facebook ni mungkin terkeliru dengan nama yang digunakan pada keluarga bahasa Maya iaitu Chʼolan–Tzeltalan lantas dengan bersemangat mengatakan bahawa ini ialah bahasa Chola! Sebenarnya Chʼolan pada nama keluarga Maya ini takde kena mengena dengan Chola.

Perkataan Chʼolan pada bahasa ini merujuk kepada orang Chʼolan yang merupakan penduduk asli di Mexico. Chʼolan ialah panggilan dalam Bahasa Inggeris merujuk kepada mereka, dan mereka memiliki panggilan tersendiri untuk bahasa mereka iaitu Lak tyʼañ bermaksud “percakapan” kami.

Kelakar betul bila tengok yang geng Chola sesuka hati claim bahasa orang lain sebab ada sebutan yang hampir sama. Padahal Bahasa Tamil dalam keluarga Dravidian, takde kena mengena pun dengan Chʼolan–Tzeltalan. Sebab tu jangan sesuka hati jer claim hanya sebab nama berbunyi Chola.

Ketiga, saya nak nasihatkan jangan sesuka hati nak tukarkan nama tempat dalam tamadun orang lain, kepada bahasa sendiri. Hanya kerana ada beberapa nama yang kita rasa hampir sama dalam sebutan bahasa kita.

Contohnya diclaimnya nama Guatamela dengan GAUTAM MALAI, kononnya Gautams tu maksudnya Lembu dan Malai ialah Gunung. Padahal, nama Guatamela ni diambil daripada bahasa Nahuatl, daripada perkataan Cuauhtēmallān yang bermaksud “tempat banyak pokok.”

Contohnya, dalam perkataan yang didakwa sebagai daripada bahasa Tamil ialah Aztec yang konon diambil daripada ASHTA KADAL, yang berasal daripada Bahasa Tamil yang membawa maksud 8 Lautan. Sebenarnya perkataan Aztec adalah daripada bahasa Nahuatl (aztecatl atau aztecah) yang membawa maksud “orang yang dari Aztlan”. Aztlan dalam konteks ini ada kaitan dengan mitologi orang Aztec di mana kononnya tempat muasal orang Aztec yang ahli sejarah percaya terletak di Barat Daya Mexico dan juga Barat Laut Amerika Syarikat.

Artikel ini akan jadi panjang lebar kalau saya jelaskan etimologi disebalik nama-nama bandar dan tamadun Meso-Amerika yang diclaim berasal daripada bahasa Tamil dan Sanskrit. Cukup dia contoh untuk kita katakan bahawa Dr Durgadoss ni memandai-mandai.

Keempat, kalau benar dakwaan bahawa orang Tamil yang belayar sehingga ke Amerika Tengah dan membina Tamadun terus disitu, dan berkoloni, kenapa peristiwa yang dikenali sebagai Pertukaran Colombia hanya berlaku apabila apabila Sepanyol sampai ke Benua Amerika?

Kepada yang tak tahu, Pertukaran Colombian ni adalah peristiwa melibatkan pertukaran komoditi daripada Dunia Lama dan Dunia Baru (Benua Amerika). Dulu, tak wujud kuda, LEMBU, babi, ayam di benua Amerika. Begitu juga di dunia lama, tak wujud haiwan seperti Llama dan Ayam Belanda.

Bukan sahaja melibatkan haiwan sahaja, malahan kita boleh bercakap pasal komoditi melibatkan sayur-sayuran. Tumbuhan seperti Cili dan Kacang diambil dari DUNIA BARU, manakala DUNIA LAMA yang tak pernah melihat Padi mula menerima padi.

Bahkan orang-orang Amerika hanya melihat GANDUM apabila diperkenalkan oleh Christopher Columbus. Dan yang paling penting, sehingga kedatangan Sepanyol, DUNIA BARU berperang menggunakan GANGSA, bukannya BESI.

Tamadun-tamadun Mesoamerika tersekat pada skala penggunaan besi, padahal tamadun-tamadun di DUNIA LAMA telah lama menggunakan besi, melombong dan menggunakannya sebagai senjata lagi.

Jadi, pertanyaan saya, kenapa ya kalau benar Maya dibina oleh orang Tamil sejak 1500 SM, tak wujud semua komoditi dari Dunia Lama? Orang Tamil hari ini makan roti dan nasi, tetapi kenapa bahan untuk buat roti dan padi tak wujud di BENUA AMERIKA.


Trump VS Antifa

Di samping mengerah National Guard untuk mengawal keadaan, Donald Trump turut menyalahkan “Antifa” sebagai dalang di sebalik rusuhan di US sekarang dan mencadangkan supaya ia disenaraikan sebagai kumpulan teroris sebaris dengan Al-Qaeda & ISIS.

Antifa adalah gerakan “anti-fasis” yang ada kat US, Eropah, Australia, New Zealand even Malaysia.

Sebelum faham apa tu anti-fasis, korang kena faham apa itu “fasis”

Fasis merujuk kepada pendukung ideologi fasisme (fascism) yang popular di Eropah pada 1920-an dan 1930-an.

Fasis menentang liberalisme, konservatisme, komunisme & sosialisme dan mahu mendirikan negara diktator yang mengawal segala aspek kehidupan termasuk ekonomi.

Nazi (“nationalist socialist” atau dalam Bahasa Jerman “Nationalsozialist”) adalah sejenis fasis. Tapi tak semua fasis itu Nazi.

Benito Mussolini (Itali) & Oswald Mosley (UK) adalah fasis tapi tak berkongsi idea rasisme Nazi yang melihat bangsa Jerman sebagai “master race”.

Dalam spektrum politik, fasis berada di sebelah kanan ekstrim (far-right) kerana cenderung kepada ultra-nasionalisme.

Yang berlawanan kepada far-right adalah far-left seperti komunis dan anarkis.’

Selepas Nazi berkuasa di Jerman pada 1932, komunis menubuhkan Antifaschistische Aktion (Anti-Fascist Action) lawan Nazi. Inilah Antifa yang asal.

Selepas Jerman dan sekutu fasisnya (Itali, Jepun dan lain-lain) kalah dalam Perang Dunia Kedua, Antifa pun menjadi sejarah.

Antifa kemudian dihidupkan semula pada 1980-an dan 1990-an sebagai respon kepada kemunculan gerakan politik kanan (right-wing) yang menentang tren globalisasi dan multiculturalism, seperti AfD di Jerman, National Front di UK, Rassemblement National di Perancis.

Golongan right-wing ini membantah kemasukan imigran yang diorang anggap akan bunuh identiti kebangsaan. Gerakan ni selalunya dilabel sebagai “neo-Nazi” atau “neo-fasis” tapi aku prefer panggil sebagai neo-nasionalis (neo-nationalist), kecuali yang memang betul-betul Nazi.

Bila dikaitkan dengan “Nazi” dan “fasis”, maka muncul lah Antifa baharu yang cuba lawan gerakan ini.

Selepas gelombang neo-nasionalis turut melanda US, pertembungan antara neo-nasionalis/neo-fasis dan Antifa ni turut dibawa ke US.

Tiap kali neo-nasionalis buat perarakan sokong dasar Trump misalnya dasar mengehadkan kemasukan imigran, geng Antifa ni pun akan muncul dan confront.’

Antifa baharu ni berbeza dengan Antifa asal yang komunis. Antifa baharu ni melihat diri sebagai anarkis (anarchist).

Lambang Antifa asal warna merah (warna komunis merah). Lambang Antifa baharu pula warna merah-hitam (warna anarkis), ada iras bendera Batu Pahat.

Anarkis adalah pendukung ideologi anarkisme yang diasaskan oleh Michael Bakunin, seteru Karl Marx (pengasas komunisme).

Anarkis tak ngam dengan komunis sebab diorang lawan segala bentuk hierarki dan autoriti manakala komunis mahu mendirikan negara komunis yang ada hierarki.

Anarkis pernah memberi ancaman kepada US. Presiden William McKinley dibunuh oleh seorang anarkis pada tahun 1901.

Jadi apabila Trump menyifatkan Antifa sebagai “anarchist” dan “radical left”, tentu ramai orang US akan anggap Antifa tu merbahaya.

Tapi Antifa bukanlah kumpulan anarkis yang ada struktur, ada hierarki, ada pemimpin macam kumpulan Al-Qaeda atau ISIS. Sesiapa boleh jadi “Antifa”. Bendera Antifa pun boleh DIY je.

Malah “anarkis” yang jadi Antifa hari ni bukan sangat pengikut Bakunin tapi lebih dipengaruhi oleh subculture punk dan skinhead yang panggil diri diorang sebagai “anarcho-punk” yang lawan “neo-Nazi punk”.

Jadi Antifa bukanlah gerakan politik yang serius tapi lebih kepada self-expression budak anti-establishment yang rasa nak f semua benda: f race, f religion, f capitalism, f authority, “all cops are bastards” (ACAB).’

Habis, kalau Antifa bukan gerakan politik yang serius, kenapa Trump nak layan?

Sebab kenaikan Trump sebagai Presiden US berkait rapat dengan subculture yang bernama “Alt-Right” (Alternative Right).

Alt-Right ni kira jelmaan neo-nasionalis di US. Tapi di US, neo-nasionalis belum dapat menubuhkan parti macam Front National dan AfD. Politik masih didominasi oleh Democrat dan Republican yang sama-sama mendukung multiculturalism dan globalisasi.

Alt-Right ni pula melawan ideologi mainstream, mahu mengurangkan kemasukan imigran, mahu mengangkat identiti Whites (White nationalism), lawan budaya “political correctness” (menghormati budaya lain, misalnya tak ucap Merry Christmas sebab takut offend non-Christian).

Diorang juga tak segan silu tayang lambang Nazi dan Confederacy yang berkait rapat dengan White supremacy, walaupun acah saja.

Diorang selama ni aktif kat forum online macam Reddit, 4chan dan 8chan saja dan media alternatif seperti Breibart dan InfoWars. Selepas kemunculan Trump, baru Alt-Right ni menjadi political force yang serius.

Katak “Pepe the Frog” adalah maskot gerakan Alt-Right ini.

Trump sendiri bukanlah seorang “White nationalist”. Dia pernah je masuk Democrat jadi liberal.

Tapi nak lawan dengan ahli2 politik Republican mainstream, Trump memerlukan niche market tak pun new market space. Maka dia endorse Alt-Right, dan dia menang pilihanraya tahun 2016.

Alt-Right ni selalu bertempur dengan Antifa. Musuh kepada Alt-Right adalah musuh kepada Trump, maka tidak hairan Trump blame Antifa atas rusuhan kali ini. Orang luar nampak macam entah apa-apa Trump ni, tapi langkah Trump ni berjaya secure sokongan Alt-Right.’

Penekanan Trump kepada “law and order” pula berjaya secure sokongan konservatif.

So basically Trump punya voter base dah selamat dalam rusuhan kali ini, walaupun selebriti spt Taylor Swift kata nak “vote you out”.

Tapi Trump apa kisah, bukannya Swift undi dia pun masa 2016.

Politik ceramah, politik parti, politik bagi sumbangan tu benda yang outdated dah.

Dalam dunia yang dahagakan identiti hari ini, sesiapa yang pegang naratif alt-media dan subculture akan merajai politik jaman now.


Bagaimana Amerika Membawa Dunia Permainan Video Ke Medan Tempur Sebenar?

Anda seorang yang gemar dan mahir dalam permainan video genre peper4ngan? Dan dalam masa yang sama anda teringin merasai sendiri pengalaman menjadi seorang tenter4 yang memburu dan membunvh musuh? Jika anda seorang rakyat Amerika Syarikat, semua itu bukan perkara mustahil.

Sejak beberapa tahun US Air Forces telah memiliki satu kaedah baharu merekrut anggotanya iaitu melalui permainan video operator drone tempvr yang realistik dan boleh dimainkan secara terus di laman web berikut:

Air Force – Airman Challenge.

Dinamakan sebagai Airman Challenge, permainan ini merangkumi sebanyak 16 misi untuk diselesaikan, ia disertakan bersama dengan fakta tugasan dan maklumat terkini pengambilan rekrut baharu yang menjelas tentang cara yang betul untuk menjadi seorang operator dan mengendalikan drone sendiri.

Dalam percubaan paling terbaru US Air Forces demi mempromosikan tawaran perkhidmatan aktif kepada golongan muda, objektif permainan adalah seperti berikut;

Pemain akan menjalani misi mengiring kenderaan VIP Amerika Syarikat dengan melalui negara-negara seperti Iraq dan Afghanistan, mereka akan terbang di langit sambil memerhatikan sasaran samada yang perlu dimusnahkan atau yang dianggap sebagai ancaman, semua “pember0ntak” yang telah diprogramkan oleh sistem harus dihapuskan.

Pemain akan dianugerahkan medal dan markah bonus berdasarkan bilangan pencapaian setelah menghapuskan sasaran bergerak dengan berkesan. Sementara itu terdapat butang pilihan “Apply Now” yang terpapar di hujung kanan bahagian atas skrin sekiranya pemain ingin mendaftar dan merasai pengalaman menyer4ng sasaran sebenar menggunakan drone pemvsnah di sekitar Timur Tengah.

Walau bagaimana pun permainan ini dikritik hebat oleh David Swanson, pengarah pergerakan anti-per4ng, World Beyond War, dan pengarang War is a Lie yang menganggap ianya sebagai propaganda jijik dan menyalahi undang-undang kerana melibatkan kanak-kanak bawah umur (sebagai pra-pengambilan) dalam pembvnuhan.

Drone Pengeb0m adalah sejenis teknologi yang masih agak baru. Barrack Obama semasa masih berkhidmat sebagai presiden Amerika Syarikat pernah berjanji untuk menamatkan pencerobohan melulu ke atas negara asing yang dimulakan oleh Presiden Bush.

Namun, walaupun Obama menerima Anugerah Nobel Keamanan pada tahun 2009, dia sendiri telah memecahkan rekod menempatkan tenter4 darat Amerika yang paling ramai di Iraq dan Afghanistan, beliau juga telah meningkatkan skala senj4ta per4ng Amerika dalam bentuk drone pengeb0m, difahamkan, pengeb0man menggunakan drone telah diarahkan sekurang-kurangnya sepuluh kali.

Pada tahun terakhir Obama memegang jawatan, US Air Forces telah menggugurkan sekurang-kurangnya 26,000 b0m, kira-kira sekali setiap dua puluh minit secara purata. Setelah dia menamatkan perkhidmatan, Amerika Syarikat direkodkan telah mengeb0m tujuh negara serentak: Afghanistan, Iraq, Syria, Libya, Yaman, Somalia dan Pakistan. Manakala 90 peratus serangan drone dilaporkan sebagai “collateral damage” iaitu k0rban yang tidak bersalah.

Menjelang tahun 2016, walaupun Donald Trump meraih kuasa setelah membuat beberapa kenyataan yang dilihat sebagai anti-per4ng, mengkritik politik Obama dan Demokrat dalam menangani masalah di Timur Tengah, namun Trump sendiri telah mengembangkan pengeb0man melalui drone, meningkatkan jumlah ser4ngan sebanyak 432 peratus dalam tahun pertamanya memegang jawatan. Presiden Trump juga menggunakan ser4ngan drone untuk membvnuh jeneral tertinggi Iran, Qassem Soleimani.

Tenter4 Amerika membelanjakan puluhan juta dollar setahun di Institut Teknologi Kreatif, dalam membangunkan teknologi canggih untuk industri filem, permainan video, dan latihan simulasi khas bagi tenter4 dan ejen bersenjata CIA. Jabatan Pertahanan menyumbang sejumlah bajet melalu francais beberapa label permainan video seperti Call of Duty dan Tom Clancy. (biasanya permainan genre first/third person shooter)

Permainan video yang diberi dana oleh tenter4 adalah tertakluk kepada peraturan mengikut naratif dan watak yang sama seperti filem dan siri TV, jadi, jika perlu, mereka boleh dinafikan, ditolak atau diubah dalam segala aspek termasuk nama permainan jika produk mereka berpotensi menimbulkan kontroversi yang melibatkan Jabatan Pertahanan dan tenter4.

LATIHAN MEMBUNVH DALAM PERMAINAN

Pada tahun 2018, Angkatan Tenter4 Amerika Syarikat gagal meraih sasaran pengambilan rekrut baru yang diperlukan walaupun telah menawarkan pakej yang sangat menarik dan bermanfaat untuk rakyat Amerika dari kelas pekerja. Justeru, mereka bertindak menukar strategi pengambilan.

Pengiklanan melalui siaran iklan di televisyen mula dihentikan dan mereka mula melabur untuk mencapai sasaran mikro melalui iklan atas taliab dalam usaha untuk menjangkau golongan muda, terutamanya lelaki di bawah usia 30 tahun yang sesuai untuk dilatih sebagai anggota bersenjata.

Silubus latihan dijenamakan untuk menubuhkan pasukan tenter4 e-Sports yang akan menyertai satu pertandingan permainan video di bawah jenama tenter4. Seperti dinyatakan sebuah laman web permainan, Kotaku, “Menempatkan anggota tenter4 di persekitaran dan institusi yang mesra-gamer adalah penting, bahkan amat perlu, jika benar mereka mahu mencapai kriteria tepat calon anggota tenter4 yang mereka mahukan”.

Walaupun permainan Airman Challenge adalah satu lagi cubaan baru, angkatan tenter4 telah mempunyai sejarah panjang penglibatan mereka dalam industri permainan video hiburan yang lebih umum. Sebelum ini pernah didedahkan kerjasama serius di antara pihak tenter4 dan industri hiburan digital.

Melalui sumber Freedom Of Information, didapati bahawa Jabatan Pertahanan pernah mengkaji, menyunting dan menulis beratus-ratus skrip TV dan filem setiap tahun, bahkan membekalkan subsidi kepada industri hiburan dengan konten dan kelengkapan percuma sebagai pertukaran untuk menghasilkan karya yang memberi gambaran baik mengenai tenter4 Amerika.

Industri permainan video adalah sangat besar, dengan permainan “first-person shooter” yang realistik seperti Call of Duty yang menjadi antara genre yang paling popular. Call of Duty: WWII, misalnya, berjaya menjual salinan bernilai $ 500 juta pada hujung minggu pembukaannya, ia adalah jumlah yang lebih besar yang berbanding kutipan filem blockbuster “Thor: Ragnarok” dan “Wonder Woman” walau digabungkan.

Ramai orang menghabiskan berjam-jam sehari bermain permainan video. Kapten Brian Stanley, seorang jurulatih tenter4 di California menyatakan bahawa anak-anak muda tahu lebih banyak tentang selok belok ketenter4an berbanding seorang pegawai tenter4 itu sendiri. Antaranya berkenaan senjata, kenderaan, sejarah dan taktikal per4ng, ilmu yang ada pada mereka sebenarnya datang daripada maklumat yang dihafal melalui permainan video.

Selain itu, anak muda juga secara tidak langsung telah dipengaruhi oleh propaganda tenter4. Malahan jika propaganda itu bersifat fiksyen sekali pun, mereka masih boleh meneka apa sebenarnya plot dan watak dalam permainan itu.

Sebagai contoh, dalam Call of Duty Ghosts, anda berperanan sebagai seorang askar Amerika yang berper4ng melawan seorang diktator Venezuela yang memakai beret merah dan anti-Amerika, ia jelas lagi nyata gambaran watak tersebut adalah berdasarkan Presiden Hugo Chavez.

Sementara itu di dalam Call of Duty 4, anda menyertai kempen tenter4 Amerika di Iraq, menemb4k ratusan orang Arab yang digambarkan sebagai pengganas, maka ia adalah propaganda yang memburukkan imej orang Islam. Malah ada misi di mana anda mengendalikan drone, yang agak mirip dengan Airman Challenge. Dan, ya, juruterbang drone US Air Forces juga mengawal drone menggunakan joystick kawalan jauh Xbox.

KETIDAKADILAN YANG KIAN DILUPAKAN

Meskipun industri ketenter4an sangat terbuka dalam mengiklankan pengambilan rekrut untuk mejadi pelatih juruterbang, mereka cukup berusaha keras untuk menyembunyikan realiti yang mereka pernah lakukan terhadap mangsa-mangsa ser4ngan udara.

Yang paling terkenal berkemungkinan adalah skandal “Collateral Murder”, ia didedahkan oleh Chelsea Manning kepada pengasas Wikileaks, Julian Assange. Video itu menjadi berita hangat di seluruh dunia, membuktikan bagaimana betapa murahnya nyawa manusia lain pada pandangan Amerika.

Dalam rakaman tersebut juruterbang helikopter US Air Forces menghina sambil ketawa ketika sedang melepaskan tembakan bertalu-talu terhadap sekurang-kurangnya 12 orang awam yang tidak bersenjata, termasuk dua wartawan Reuters yang dianggap sebagai pengganas kerana membawa kamera yang disangka sebagai pelancar RPG.

Bahkan, mereka ketawa apabila melihat jenazah salah seorang mangsa digilis oleh sebuah kereta perisai Amerika yang dipandu rakan pelaku sambil mereka berdua berkomunikasi melalui radio.

Walaupun para komander yang bertanggungjawab terhadap operasi ketenter4an di Timur Tengah itu telah didakwa dan muncul di televisyen secara berterusan, mereka tetap berusaha menghalalkan tindakan itu dengan menegaskan kejadian itu sebagai ‘human error’, Manning dan Assange dihumban ke penjara kerana mendedahkan gambaran alternatif tentang keganasan yang sebenar.

Manning telah menghabiskan sebahagian besar dekad terakhir di penjara. Manakala Assange di penjara London masih menanti kemungkinan ekstradisi ke Amerika Syarikat pada waktu itu.

Permainan video Airman Challenge, hanyalah kesinambungan usaha rekrut terbaru yang merbahaya oleh tenter4 Amerika Syarikat. Jika mereka merasakan mereka perlu melakukan nya hanya untuk merekrut beberapa ratus ribu orang demi matlamat mereka, mungkin itu bermakna apa yang dicapai oleh mereka selama ini tidak berbaloi. Maka, keganasan tentu akan diteruskan.

PENDEDAHAN BEKAS PENGENDALI DRONE USAF

Seorang bekas pengendali drone pemvsnah US Air Forces yang pernah menarik perhatian kerana pendedahan mengenai dirinya yang menghadapi trauma selepas pegawai pemerintahnya mengatakan bahawa sasaran yang akan dihapuskannya hanya lah ‘seekor anjing’ ketika dia diarah membvnuh seorang kanak-kanak di Afghanistan.

Namun beliau mendapati di dalam visual skrin kamera drone itu jelas menunjukkan imej seorang kanak-kanak yang sedang berlari, bahkan hingga setelah kanak-kanak itu m4ti ditembak, masih juga pegawai pemerintahnya dalam nada yang sinis mengatakan “lihat, itu hanyalah seekor binatang, seekor anjing”

Menggambarkan kempen ketenter4an Amerika Syarikat sebagai lebih teruk daripada NAZl, operator tersebut, Brandon Bryant, dari Missoula, Montana, menghabiskan masa selama enam tahun berkhidmat untuk tenter4 Udara AS sebagai operator drone Predator yang dikawalnya dari dalam sebuah kontena gelap sejauh 7,000 batu dari zon konflik.

Lelaki berusia 34 tahun itu bertanggungjawab mengawal dan melancarkan misil drone secara jarak jauh dari pangkalan nya di Las Vegas, Nevada. Dia adakalanya juga meluangkan masa di pusat kawalan drone di New Mexico dan Iraq.

Tetapi selepas terpaksa melaksanakan perintah menyer4ng kedudukan ‘musuh’ di Afghanistan yang mengakibatkan kemat!an seorang anak kecil, dia merasakan yang dia tidak mampu lagi untuk meneruskannya dan bertindak keluar dari khidmat tenter4, lantas melancarkan kempen suara keamanan dalam usaha menentang program drone AS yang dahsyat.

Sebagai seorang ‘sensor’, Bryant juga mengawal beberapa sistem kamera dan bertanggungjawab dalam menyasarkan senjata m4ut itu pada sasaran mereka sementara ‘pilot’ akan menentukan navigasi dan pergerakan drone.

Sarjan Bryant turut menyatakan beliau sering mengalami gangguan tekanan pasca-trauma selepas beliau melancarkan temb4kan peIuru berpandu Hellfire terhadap manusia hidup yang jauh berada di benua lain.

Bryant serta rakan sepasukannya, Michael telah menjadi contoh yang hidup bagaimana CIA dan tenter4 merekrut dan melatih mereka untuk membvnuh menggunakan pesawat drone kawalan jauh hanya melalui permainan video.

Ketika menyertai pasukan udara, Bryant tidak pernah mahu menjadi pengendali drone namun dia dibawa masuk ke sebuah dewan lalu dia ditayangkan satu klip video rakaman footage ser4ngan drone yang berlatarkan lagu thrash metal dari kumpulan Metallica. pegawainya menuntut dia memandu pesawat pembvnuh senyap itu dan mengarahkan dia berlatih menggunakan simulasi permainan video.

Berikutan tugasnya yang tidak memerlukan dia turun ke lapangan dan zon per4ng, anggota-anggota senior lain dari kor juruterbang pesawat sebenar sering mengejek pekerjaan operator drone dengan menggelarkan mereka sebagai ‘Skuadron Kerusi’

Bryant menyertai US Air Forces ketika berusia 19 tahun, pembvnuhan pertamanya adalah pada tahun 2007. Dari 2006 hingga 2011, skuadronnya telah menemb4k sebanyak 1,626 sasaran termasuk wanita dan kanak-kanak. Manakala Bryan sendiri telah membvnuh seramai 13 orang.

Sejak menjadi aktivis keamanan rakyat Amerika, Bryant mendakwa keluarganya telah diancam selepas dia memberi keterangan kepada Pertubuhan Bangsa Bangsa Bersatu dan jawatankuasa siasatan parlimen Jerman pada tahun 2015, di mana dia telah mendedahkan dengan terperinci setiap aktiviti dan arahan yang dia terima semasa berkhidmat serta peranannya dalan membantu tenter4 Amerika melaksanakan operasi.

Bryant turut mendakwa ibunya diancam oleh dua orang pegawai yang datang ke rumahnya dengan mengatakan kepada ibunya bahawa anaknya berada dalam senarai ‘panas’ yang dikehendaki sebagai pengganas ISIS. Peguam Bryant telah membuka kertas pendakwaan kerana tindakan pegawai tersebut berbentuk satu ugutan untuk menakut-nakutkan pemberi maklumat.

Pada Mei 2016 seorang penerbit filem dokumentari dari Norway, Tonje Hessen Schei, menerbitkan sebuah filem yang diinspirasikan dari kisah Bryan, berjudul Drone – This Is No Game!

Selain daripada Amerika Syarikat, Angkatan Bersenjata Denmark juga mencari gamers untuk meningkatkan inovasi kepakaran juruterbang, komander penerbangan dan pengendali radar.

Langkah itu sedang dipertimbangkan selepas  Angkatan Bersenjata Denmark mendapati bahawa gamers mempunyai kemampuan yang baik untuk belajar, kepakaran strategik dan keupayaan untuk dalam visualisasi, di mana semua keperluan latihan dan kelengkapan untuk perkhidmatan boleh digunakan dengan baik dalam angkatan udara melalui kepakaran mereka.


Muzium Besar Mesir: Tarikan Pelancongan Baru Mesir

Mesir merupakan tanah bumi anbia yang mempunyai pelbagai tarikan tersendiri termasuk nilai sejarah silamnya. Dari Tamadun Mesir Purba hinggalah Empayar Turki Uthmaniyyah, bumi ini menyimpan pelbagai cerita menarik untuk tatapan pengunjung. Bagi yang meminati sejarah Tamadun Mesir Purba, tidak sah jika tidak berkunjung ke Muzium Mesir di Kaherah. Kini, sebuah lagi muzium akan menjadi tumpuan para pelancong bila mereka berada di Giza iaitu Muzium Besar Mesir (GEM) atau Muzium Giza.

Projek ini sebenarnya sudah dirancang sejak tahun 2002 lagi sebagai sebahagian daripada visi Mesir 2050 oleh Presiden Mesir ketika itu, Hosni Mubarak. Tetapi ia sentiasa tertangguh akibat pelbagai masalah termasuk pertukaran rejim sehingga mengakibatkan rancangan membukanya pada tahun 2015 gagal dilaksanakan.

Tetapi selepas berbelanja $1 bilion, ramai menjangkakan GEM akan dibuka secara rasmi kepada orang ramai pada tahun hadapan. Bagi Menteri Antikuiti Mesir, Khaled el-Enany menyifatkan muzium ini sebagai hadiah Mesir kepada dunia. Dijangkakan GEM akan menarik lima juta pengunjung setiap tahun sekaligus merangsang sektor pelancongan Mesir dan seterusnya kantung kewangan negara itu.

Apabila muzium ini siap dan dibuka kepada orang ramai pada tahun hadapan, pengunjung akan disambut dengan tugu Firaun Ramses II setinggi lebih sembilan meter dan seberat 83 tan. Muzium yang berkeluasan 500,000 meter per segi itu dijangka menempatkan 100,000 artifak berharga termasuk artifak-artifak milik Firaun Tutankhamun, kebanyakannya dipamerkan buat kali pertama. Rekaan penebat konkrit muzium mampu mengatasi cabaran suhu padang pasir di mana bumbung boleh mencecah suhu 70 darjah Celsius sekaligus membolehkan suhu dalaman muzium dan artifak berharga pada suhu 23 darjah Celsius. Muzium itu turut menempatkan sebuah panggung 3D yang 250 tempat duduk dan sebuah muzium kanak-kanak.

Antara
5,400 artifak milik Tutankhamun yang akan dipamerkan di GEM ialah tiga buah
keranda dan sebuah topeng kematian milik baginda. Salah satu daripadanya ialah
sebuah keranda bersadur emas baginda yang dikeluarkan dari Lembah Raja-Raja,
Luxor di mana ia kemudiannya dibawa ke Kaherah untuk kerja-kerja pemulihan
sebelum ia boleh dipamerkan di GEM. Menurut El-Enany, kerja-kerja pemulihan
keranda itu dijangka mengambil masa antara lapan hingga sembilan bulan sebelum
ia boleh dipamerkan kepada orang ramai pada tahun hadapan.

Maka
tidak hairanlah, menjelang pembukaan GEM pada tahun hadapan, satu jelajah
pameran Tamadun Mesir Purba yang menampilkan Tutankhamun sebagai bintang utama
diadakan di seluruh dunia pada tahun ini dengan 10 lokasi dipilih seperti Los
Angeles, Paris dan London. Secara dasarnya, ia merupakan satu bentuk kempen
pelancongan Mesir selain membantu menambah lagi wang ke dalam kantung kewangan
mereka. Pada pameran di Paris misalnya, ia merupakan pameran paling popular
dalam sejarah Perancis dan berjaya mengaut $10 juta. Menurut ahli arkeologi
terkenal Dr Zahi Hawass, wang dari kutipan pameran ini akan digunakan untuk
menambah dana pembangunan GEM. Dr Zahi turut mendedahkan pameran ini merupakan
pameran terakhir yang membawa kebanyakan artifak milik Tutankhamun dan selepas ini,
ia akan ditempatkan di GEM dan tidak lagi dibawa keluar dari Mesir.

Antara artifak Tutankhamun yang ditempatkan di GEM ialah topeng kematian baginda.

Namun, tidak semua yang tertarik dengan idea muzium baru ini. Salah seorang daripada mereka ialah ahli arkeologi Monica Hanna. Sambil menyifatkan projek tersebut sebagai satu lagi usaha kemegahan Mubarak, beliau berpandangan jika Mesir hendak menambah kehadiran pelancong, terdapat beberapa perkara yang perlu diubah. Antara perkara yang ditekankan Hanna ialah mengurangkan gangguan penjenayah, pengangkutan awam yang baik dan memastikan tandas awam bersih. Sebelum Revolusi Arab Spring melanda Mesir, 15 juta pelancong melawat Mesir pada tahun 2010. Tetapi kini, bilangan pengunjung ke Mesir mencatat 11.3 juta orang pada tahun 2018.

Pihak
kerajaan berharap kewujudan satu lagi tarikan baru pelancong di Mesir dilihat
dapat mengukuhkan lagi sektor pelancongan negara itu walaupun terus bergelut
dengan isu keselamatan. Pada Mei dan Ogos tahun ini, dua insiden serangan bom
mengejutkan negara itu yang menyaksikan 37 orang terbunuh. Ini disusuli
kekecohan yang ditimbulkan British Airways apabila menggantung penerbangan ke
Kaherah selama seminggu atas alasan keselamatan pada Julai sekaligus
menimbulkan kemarahan kerajaan.

Bilangan pengunjung juga dijangka berkurangan apabila Mesir seperti Malaysia mengenakan levi perlepasan sebanyak $25 kepada setiap penumpang yang berlepas dari Kaherah berkuatkuasa bulan ini ditambah caj $25 yang dikenakan pada 2014. Tetapi dengan publisiti positif yang menyelubungi GEM, ramai berharap ia akan menarik lebih ramai pelancong berkunjung ke Mesir. Pengerusi Majlis Tertinggi Antikuiti, Mostafa Waziry berjanji sesiapa saja yang berkunjung ke situ akan menikmati satu pengalaman yang tidak akan dilupakan.

RUJUKAN:

1.
Addley, Esther. (2019). Tutankhamun’s glitzy farewell tour a timely promotion
for Egypt. The Guardian. https://www.theguardian.com/culture/2019/nov/01/tutankhamuns-glitzy-farewell-tour-a-timely-promotion-for-egypt

2.
Michaelson, Ruth. (2019). A glimpse behind the scenes of Giza’s Grand Egyptian
Museum. The Guardian. https://www.theguardian.com/travel/2019/sep/04/a-glimpse-behind-the-scenes-of-gizas-grand-egyptian-museum


Asal-Usul Algoritma Daripada Sarjana Islam

Sebut
saja nama Muhammad bin Musa al-Khwarizmi, sudah pasti ramai akan mengingati
sumbangan cendekiawan Islam abad kesembilan ini dalam banyak bidang dari
matematik hinggalah geografi. Tetapi satu sumbangan yang terus memberi impak
hari ini ialah algoritma iaitu sejenis set panduan untuk menyelesaikan masalah
tertentu atau untuk melengkapkan pengiraan dari sains komputer hinggalah bidang
kewangan.

Algoritma
ini diambil dari versi Latin nama al-Khwarizmi sendiri iaitu Algoritmi. Lahir
pada tahun 780 Masihi di Khawariz, Khorasan yang kini dikenali sebagai Khiva,
Xorazm (Khorezm), Uzbekistan, beliau juga merupakan pengarah Perpustakaan
Baitul Hikmah dan menghasilkan banyak karya agung seperti al-Kitāb al-mukhtaṣar
fī ḥisāb al-jabr wal-muqābala, Al-Khwārizmī’s Zīj al-Sindhind dan Kitāb Ṣūrat
al-Arḍ. Kebanyakan karya ini dihasilkan semasa era Khalifah al-Ma’mun dari
kerajaan Bani Abbasiyyah dan dianggap sebagai satu bentuk amal jariahnya yang
berpanjangan demi kebaikan manusia terutama umat Islam amnya.

Dalam banyak buku yang dikarangnya, satu buku yang terus memberi pengaruh kepada dunia hari ini ialah sebuah buku yang berkisar tentang angka Arab-Hindu yang bertajuk Concerning the Hindu Art of Reckoning. 300 tahun selepas itu, buku itu ditemui semula dan diterjemah dalam Bahasa Latin sekaligus memperkenalkan angka Arab-Hindu kepada masyarakat Eropah buat kali pertama.

Terdapat empat teks Latin yang menunjukkan adaptasi kaedah algoritma al-Khawarizmi iaitu Dixit Algorizmi, Liber Alchoarismi de Practica Arismetice, Liber Ysagogarum Alchorismi dan Liber Pulveris. Dixit Algorizmi merupakan frasa permulaan sebuah manuskrip lama yang kini berada di Universiti Cambridge dengan tajuk Algoritmi de Numero Indorum dan dikatakan dikarang oleh Adelard of Bath, seorang ahli falsafah Inggeris abad ke-12.

Angka Arab-Hindu ini menggantikan sistem angka Rom yang digunakan masyarakat ketika itu dan bertanggungjawab memperkenalkan sistem titik perpuluhan kini menjadi asas kepada sistem nombor hari ini. Algoritma ini menjadi tulang belakang penyelesaian kepada banyak isu dari membuang twit akaun palsu hinggalah mencari pencari-pencari kerja yang datang dari latar belakang etnik yang pelbagai.

Dan algoritma ini juga dikatakan bertanggungjawab mencetuskan krisis Flash Crash yang menyaksikan Indeks Dow Jones jatuh menjunam sebanyak 9% atau seribu mata dalam tempoh beberapa minit saja. Berdasarkan penerangan Suruhanjaya Sekuriti dan Saham Amerika Syarikat (SEC), ia dikatakan berpunca daripada algoritma komputer terhadap pesanan besar yang diletakkan dalam pasaran yang sudah berada dalam keadaan goyah.

Selain algoritma, kita juga harus mengucapkan terima kasih kepada al-Khawarizmi kerana memperkenalkan terma algebra. Terma algebra yang datang dari salah satu kitab beliau iaitu al-Kitāb al-mukhtaṣar fī ḥisāb al-jabr wal-muqābala (The Compendious Book on Calculation by Completion and Balancing).

Kitab tersebut dianggap satu revolusi di dunia Barat kerana ia menunjukkan bagaimana permasalahan matematik yang rumit dan boleh bikin telinga berasap boleh diselesaikan dengan memecahkan ia kepada bahagian-bahagian yang lebih mudah bagi memudahkan proses penyelesaian.

Pada Zaman Pertengahan Eropah ketika itu, algorismus hanya merujuk kepada sistem nombor perpuluhan. Tetapi menjelang abad ke-13 Masihi, ia sudah menjadi sebahagian daripada perbendaharaan kosa kata Bahasa Inggeris. Menjelang abad ke-19, barulah algebra dipandang sebagai satu set peraturan secara berturutan untuk menyelesaikan permasalahan.

Pada abad ke-20, Alan Turing, seorang pakar matematik dan komputer membuat teori bahawa sesebuah mesin boleh mengikut arahan algoritma dan menyelesaikan permasalahan matematik yang rumit. Teori ini menjadi batu asas kepada permulaan era komputer.

Semasa Perang Dunia Kedua, Turing juga bertanggungjawab menghasilkan sebuah mesin yang dipanggil Bombe. Mesin ini mengaplikasikan algoritma dalam menyelesaikan kod-kod Enigma, kod sulit yang digunakan oleh jentera perang dan perisikan Nazi Jerman untuk berkomunikasi. Hasilnya, banyak maklumat ini dimanfaatkan sepenuhnya oleh kepimpinan tentera Bersekutu dalam banyak operasi ketenteraan mereka sehingga membawa kepada kekalahan rejim tersebut pada Mei 1945.

Hari ini, algoritma dianggap satu terma biasa walaupun adakalanya, kita sendiri tidak tahu apa itu algoritma. Ini kerana ia sudah menjadi sebahagian daripada persekitaran teknologi yang kita gunakan hari ini. Siapa sangka, perkataan yang diungkapkan al-Khawarizmi ini mengubah dunia buat selama-lamanya.

RUJUKAN:

1.
Dayglow Media & Pencil & Pepper. (2019). Why algorithms are called
algorithms. BBC. https://www.bbc.com/ideas/videos/why-algorithms-are-called-algorithms/p07gdlwf

2.
Matthews, Robert. (2014). The science of algorithms. The National. https://www.thenational.ae/uae/the-science-of-algorithms-1.246340


Apa Yang Patut Kita Tahu Mengenai Big Pharma?

Kebiasaannya penganut mazhab fikir Teori Konspirasi dan Anti-Vaksin akan menuduh sistem kesihatan konvensional sebagai penyokong utama syarikat farmaseutikal gergasi (big pharma) dalam memasarkan ubat-ubatan.

Rata-rata golongan tersebut mengatakan bahawa; kaedah perubatan berasaskan sains dan teknologi sebagai ‘falasi’, yang bertujuan untuk merosakkan tahap kesihatan masyarakat umum, khususnya golongan pesakit kronik yang perlu makan ubat.

Kata mereka, ubat-ubatan ciptaan Big Pharma adalah satu bentuk ‘racun’ sistemik; yang mampu membawa kesan sampingan buruk sehingga boleh beri mudarat kepada pesakit lebih daripada penyakit yang sedang mereka hadapi.

Golongan ini turut menuduh kakitangan kesihatan yang terdiri daripada doktor, ahli farmasi, jururawat dan lain-lain sebagai ‘jurucakap’ syarikat Big Pharma; dibayar gaji atau insentif lumayan berdasarkan KPI yang telah ditetapkan.

Hipotesis mudahnya adalah; semakin ramai pesakit yang didiagnos dan diberi preskripsi ubat, semakin kayalah kakitangan kesihatan tersebut.

Kenyataan berikut adalah satu pertuduhan jelik dan jahat, yang bertujuan untuk menjauhkan masyarakat daripada menerima rawatan di hospital

Modus operandi ‘fearmongering’ sebegitu rupa terbukti berkesan, lebih-lebih lagi mereka berjaya membuatkan orang ramai berasa skeptik dengan legitimasi sains.

Pada masa yang sama, orang-orang yang gemar menyebarkan dakyah songsang seumpama itu akan mengutarakan kaedah rawatan ‘alternatif’ yang mereka amal atau sediakan; kononnya terbukti berkesan, selamat digunakan dan kurang mudarat.

Apa yang lebih memualkan adalah, mereka tanpa segan silu menunggang agama secara rakus demi mempromosikan produk-produk atau rawatan alternatif yang dikatakan ‘menepati al-Quran dan al-Sunnah’; walhal realitinya tidak begitu.

Dalam pada mereka menuduh Big Pharma atau sektor kesihatan nasional dan swasta sengaja mengenakan caj perkhidmatan yang tinggi, ironinya mereka turut meletakkan tanda harga yang langsung tidak munasabah. Bak kata orang tua-tua; harga serupa Yahudi.

Masakan tidak, beberapa sesi kelas ‘beranak secara semulajadi’ pun boleh mencecah harga sehingga ratusan ringgit; meskipun tenaga pengajarnya bukan tergolong dalam kalangan pakar dan beliau dipercayai hanya memiliki ‘sijil kelulusan’ daripada YouTube dan Google semata-mata.

Ini termasuk jualan-jualan produk serta khidmat rawatan alternatif lain yang gigih menunggang nama agama Islam, seperti ‘jus sunnah’ atau rawatan berasaskan ‘Islam’; dengan mengenakan caj yang terlampau tinggi, sedangkan ia tidak disandarkan pada bukti keberkesanan.

Justeru, masyarakat umum harus bijak mengenalpasti kewujudan golongan-golongan rakus sebegini supaya kita tidak mudah tertipu dengan dakyah-dakyah songsang yang jauh daripada norma akal fikir sihat.

Memang benar, tidak ada salahnya pun jikalau seseorang individu ingin mengamalkan mana-mana rawatan alternatif yang diiktiraf badan kesihatan berautoriti; seperti perubatan tradisional, rawatan menggunakan herba dan sebagainya.

Cuma anda tidak perlu tuduh atau fitnah kaedah perubatan konvensional berasaskan sains dan teknologi; seolah-olah kesemua pengamal perubatan profesional kita, khususnya pakar-pakar kesihatan beragama Islam sebagai tidak amanah, rakus dan jahat.


Kenapa Manusia Neolitik Lebih Pintar Berbanding Manusia Paleolitik?

Ramai bosan kalau bercakap pasal keadaan dunia sekarang. Mana tidaknya – dua tahun sangkut cerita pandemik. Sekarang sangkut cerita harga barangan pula. Perbincangan kali ini takkan kupas pasal COVID-19 dan harga barangan. Sebaliknya kita akan tengok satu sisi pandemik yang kalian sendiri terlepas pandang. Sebelum 2020, statistik mendapati 1-dalam-6 kanak-kanak menghadapi tumbesaran terbantut seperti lambat bercakap misalnya (Zablotsky, et al., 2019). Namun kerana pandemik, angka ini naik dua kali ganda (Giesbrecht, et al., 2022). Puncanya adalah kerana hidup terkurung menyebabkan kurang pendedahan antara satu sama lain.

Konsep ini boleh digunakan untuk mempertimbang pokok perbincangan kali ini. Manusia prasejarah hidup dalam tiga zaman:

Ikut garisan masa di atas, Zaman Paleolitik nampak jelas lagi panjang untuk dibandingkan dengan dua zaman yang menyusul. Ini adalah kerana perkembangan teknologi yang dijayakan kerana kepintaran manusia. Atau erti kata lain, manusia Zaman Neolitik lagi pintar berbanding manusia Zaman Paleolitik.

Memahami Satu Definisi Yang Rumit

Memang betul saintis tiada mesin masa. Mereka kena tengok dan nilai dari segi artifak prasejarah, seni lukisan dan imbasan rangka. Tiga perkara ini boleh memberi jawapan tentang akal dan kerohanian manusia prasejarah. Pertama sekali, otak manusia Neolitik didapati lagi besar untuk dibandingkan dengan manusia Paleolitik (Putt, 2017).

Dan dari segi ciri-ciri manusiawi pula, banyak perkara didapati berubah. Ciri-ciri manusiawi dipanggil “phenotype” dalam laras saintifik. Tetapi bukan semua dalam kalangan kita adalah saintis untuk faham definisi rumit. Maka kita guna “ciri-ciri manusiawi” saja… sekadar untuk memarhaenkan ilmu.

Ciri-ciri manusiawi mengambil kira tentang:

Ingat. Pemakanan guna sudu menunjukkan manusia prasejarah bertambah pintar. Setakat ini sudu paling tua ditemui saintis berusia 21,000 tahun (McElwain, 2019). Jumpa pula di Rusia, tempat sangat sejuk yang mana manusia prasejarah guna untuk hirup sesuatu. Elemen kepintaran ada di situ. Kalau hidung sup pada beruk, silap-silap terbalik mangkuk sebab jari beruk hangus macam hati segelintir pembaca yang bengang kena tinggal kekasih.

Penjelasan ini menunjukkan betapa pentingnya ‘ciri-ciri manusiawi’ yang konsisten mengukuhkan pandangan saintis: manusia prasejarah sangat pintar. Saintis daripada Nijmegen pula mendapati titik kepintaran manusia mula meledak sekitar 50,000 tahun yang lalu. Bermula zaman ini, genetik manusia mula berubah sampai kurangnya kolesterol jenis HDL. Kurangnya kolesterol ini bantu menguatkan daya pemahaman (cognitive functions) dalam kalangan manusia prasejarah (Kuijpers, et al., 2022).

Sudah pasti pengurangan ini mengambil masa sangat lama. Tetapi bukti arkeologi seolah-olah mengesahkan dapatan saintis-saintis Nijmegen. Walaupun Zaman Neolitik bermula 10,000 tahun yang lalu, kepintaran manusia sudah terbukti jauh lebih lama… dengan adanya sudu sejak 21,000 tahun yang lalu. Ertinya, manusia pada akhir zaman Paleolitik mempunyai segala-galanya sebelum Zaman Neolitik bermula. Mereka lebih sempurna saban zaman.

Penyempurnaan akal sebegini membalikkan kita kepada mukadimah perbincangan: interaksi menajamkan akal. Pada penghujung zaman Paleolitik, manusia prasejarah masih mengamalkan hidup berpindah-randah. Walau bagaimanapun, mereka tidak bergerak solo. Mereka akan menubuhkan sebuah kumpulan (dipanggil “band”) yang terdiri daripada 100 ahli (McClellan, 2006). Dan ada masanya, mereka akan bercampur dengan “band” lain untuk menjalankan aktiviti tertentu. Hasil daripada “banding” sebegini barulah mereka mula bertapak di satu lokasi yang kekal dan bergantung pada pertanian.

Pengajaran di sini jelas: manusia prasejarah guna akal sampai boleh membangunkan tamadun. Peliknya manusia moden buang akal di lantai dan tuduh penulis sains anjing saintis kafir.

RUJUKAN:

Giesbrecht, G., et al. (2022). Increased risk for developmental delay among babies born during the pandemic. PsArXiv.

Kuijpers, Y., et al. (2022, April 6). Neolithic made us taller and more intelligent, but more prone to heart disease? Radbound UMC.

McClellan, J. (2006). Science and Technology in World History: An Introduction. Johns Hopkins University Press. Halaman 6-12.

McElwain, A. (2019, Mei 27). How long have we been using cutlery? Irish Times.

Putt, S. (2017, Mei 8). How smart were early humans? ‘Neuroarchaeology’ offers some answers. The Smithsonian Magazine.

Zablotsky, B., et al. (2019). Prevalence and Trends of Developmental Disabilities among Children in the United States: 2009-2017. Pediatrics. 144 (4): e20190811.


Kenapa Cendawan Rupa Ulat Beluncas?

Kalau korang tengok kulat cendawan ni, korang akan perasan rupa dia macam ulat beluncas. Tak pun macam serangga. Kenapa jadi macam tu? Sebab kulat ni kulat parasit.

Nama kulat ni ialah kulat cordyceps. Selalunya kalau cendawan nak tumbuh, dia akan tumbuh dekat kawasan kayu reput. Tapi cordyceps ni unik sikit. Dia cari serangga yang masih hidup. Kitaran hidup dia bermula dengan pelepasan spora kulat cordyceps ke alam sekeliling. Bila dia hinggap ke badan serangga, spora ni mula akan bertindak balas dan mula berakar ke badan serangga tu. Lama lama, serangga ni akan lalui fasa zombifikasi di mana kulat tu akan kawal tindak tanduk serangga.

Contoh serangga yang kena zombifikasi ni bila dia serang semut. Semut yang dah jadi zombie ni akan panjat tempat tinggi dan duduk situ diam diam. Lama lama, kulat tu akan pecahkan badan semut tu dan lepaskan spora dari tempat tinggi, dan serangga yang bawah bawah tu akan kena jangkit dengan kulat ni. Ini punca inspirasi zombie dalam permainan video Last of Us.

Kulat ni merbahaya untuk serangga, tapi ia adalah herba tonik yang bagus untuk kita. Selalu dekat kedai herba cina banyak jual kulat ni. Malah, seingat saya dulu pun dekat pasaraya Warta Bangi ni dulu ada je jual kulat ni.

Cuma tu lah, harap harap dia tak jangkit kita jadi zombie je lah.


Tips Dan Info Keselamatan Rumah

Rumahku syurgaku, satu frasa yang amat sesuai dengan kehidupan hari ini. Setelah bekerja keras di tempat kerja atau sekolah/universiti, di rumahlah peluang untuk kita menikmati keamanan dan kerehatan dari rutin seharian. Tetapi bila mana berlaku aktiviti pecah rumah, ia adalah satu mimpi ngeri yang anda tak sangka berlaku tetapi berlaku juga. Makanya, apa cara yang kita boleh lakukan untuk mengelakkan situasi ini berlaku? Saya akan tunjukkan.

1. Jika anda ada ruang meletak kereta atau garaj, manfaatkan ia sebaik mungkin dan jangan biarkan ia kosong. Ini kerana bagi penjenayah, ketiadaan kenderaan dalam ruang tersebut memberi petanda bahawa penghuni tiada di rumah, sekaligus meningkatkan peluang untuk rumah dipecah masuk.

2. Jika anda merancang ke mana-mana, kalau boleh jangan nyatakan status di mana anda berada dan berapa lama anda berada di laman media sosial. Walaupun niat anda hanya untuk berkongsi kenangan manis dengan ahli keluarga dan teman-teman tetapi bagi penjenayah, ia sebenarnya satu lampu hijau bagi mereka memecah masuk kerana mereka tahu di mana penghuni rumah pergi dan berapa lama mereka tiada di rumah.

3. Sekiranya anda menyimpan kunci pendua di rumah, jangan tinggalkan di tempat-tempat yang biasa anda tinggalkan seperti tikar dan kasut. Bila penjenayah dapat kunci pendua, mereka tidak perlu berusaha mengumpil pintu kerana cara untuk memecah masuk sudah disediakan oleh tuan rumah. Jika anda mahu juga meninggalkan kunci pendua di rumah untuk kegunaan kecemasan, boleh saja letakkan magnet di bawah bangku atau letakkan dalam pasu palsu (dummy vase).

4. Jangan tinggalkan barangan yang boleh membantu penjenayah memecah masuk ke dalam rumah anda. Simpan semua peralatan yang tak digunakan dalam bekas peralatan. Jika anda mempunyai tangga atau tali, simpan di tempat selamat di mana penjenayah tidak mempunyai akses kepada kedua-dua benda ini.

5. Semakin banyak rumah hari ini yang mempunyai sistem penggera sendiri. Walau bagaimanapun, ia bukan jaminan rumah tersebut selamat daripada ancaman penjenayah kerana ada penjenayah yang pintar boleh saja memintas penggera tersebut. Jika anda menggunakan kod keselamatan, pastikan kod diperbaharui setiap 3 atau 4 kali setahun. Dan jangan gunakan nombor seperti tarikh lahir atau ulang tahun perkahwinan kerana ini antara nombor yang akan dicuba penjenayah untuk mematikan penggera.

6. Jika anda menggunakan komputer riba, pastikan ia disimpan di tempat yang selamat. Komputer atau komputer riba menjadi tumpuan penjenayah bukan saja untuk dijual sebagai barangan terpakai tetapi juga akses kepada pelbagai maklumat peribadi di dalamnya. Sekiranya mereka berjaya mendapat akses, ini boleh membawa kepada jenayah lain seperti kecurian identiti dan penipuan kad kredit.

8. Anda sangka dengan membeli peti besi murah di pasaraya, ia akan melemahkan hasrat penjenayah untuk mencuri. Salah, malah dengan hanya mengetuk di tempat tertentu, mudah saja bagi penjenayah mengambil barangan berharga di dalamnya. Jadi sekiranya anda ingin mempunyai peti besi di rumah, apalah salahnya berbelanja sedikit untuk membeli peti besi yang berkualiti.

9. Pemecah rumah profesional ini ada saja taktik untuk memecah masuk. Taktik paling banyak dikesan ialah dengan menyamar sebagai individu yang dipercayai ramai seperti jurujual, orang yang dalam kesusahan atau pegawai dari agensi kerajaan. Jika anda dihampiri oleh individu sebegini, tanyakan soalan-soalan yang membuatkannya rasa kurang selesa. Semasa bertanya juga, ambil kesempatan dengan melihat apa-apa tanda untuk membolehkan kita mengenalinya bila memberi keterangan kepada polis. Jika individu tersebut tetap tidak mahu beralah dan mahu masuk juga, segera laporkan kepada pihak berkuasa.

10. Jika anda merasakan rumah anda telah dipecah masuk dan penjenayah sudah berada di dalam, anda boleh saja menakutkan mereka dengan membunyikan penggera kereta tanpa henti. Bunyi tersebut pasti akan membangunkan jiran-jiran di sekeliling dan menyebabkan penjenayah-penjenayah ini melarikan diri.

11. Jangan ambil risiko sekiranya pemecah rumah berada di dalam. Kuncikan diri anda dalam bilik, sembunyi di tempat selamat dan laporkan insiden kepada pihak berkuasa. Keutamaan anda pada waktu itu ialah nyawa anda dan bukan harta anda.

Sumber:

Hacking The System, Episod ‘Hack Your Home’, Saluran National Geographic


Antara Kuasa Ekonomi Dan Politik, Mana Lagi Penting?

Kalau nak hurai sejarah atau peradaban sesuatu tamadun, aku selalunya pecahkan pada 3 aspek iaitu Politik, Ekonomi dan Sosial.

Orang Melayu selalu anggap yang aspek Politik adalah yang paling tinggi. Kononnya dengan kuasa Politik, boleh buat apa saja. Sebab tu orang Melayu lebih pulun dalam bab Politik. Pemikiran hanya fikir untuk rebut kerusi Politik sampai berlaku gaduh kafir mengkafir kerana taksub Parti. Bagi orang Melayu, Politik ni Tujuan Utama Perjuangan (Maqasid) bukan suatu Alat Perantaraan bagi perjuangan yang lebih besar (Wasilah).

Terbalik dengan bangsa lain, Ekonomi itu lebih berkuasa dari Politik. Ekonomi (kekayaan) itu adalah TUJUAN manakala Politik hanyalah ALAT. Orang Melayu percaya dari Kuasa Politik lah akan dapat kekayaan, manakala bangsa lain percaya dari Kuasa Ekonomi lah akan dapat “kuasai” Politik walaupun tanpa perlu kerusi yang banyak.

Ini kerana, dengan kuasa Ekonomi, mereka boleh mempengaruhi Kuasa Politik dan keadaan Sosial. Mereka tak bernaung di bawah Parti Politik. Mereka bernaung di bawah Dewan Perniagaan. Dewan Perniagaan tu lah yang menentukan Parti mana boleh naik, Parti mana perlu diboikot. Mereka tak kisah sangat pun Parti Politik mana yang memerintah, janji kepentingan Ekonomi mereka terjaga.

Sebab itu dalam sesuatu isu yang melibatkan kepentingan mereka, kita dapat lihat Parti Kerajaan dan Parti Pembangkang dari kalangan mereka boleh capai kata sepakat lalu mampu mendesak walau Parti Melayu mana sekalipun yang jadi pemerintah pada ketika itu. Walau ada satu kerusi dalam Kerajaan sekalipun, mereka boleh tekan segala kepala Politik Melayu sebab mereka ada Ekonomi. Tapi kalau mereka dapat dua-dua Kuasa, lagi seronoklah.

Contoh lain bagi membuktikan Kuasa Ekonomi lebih besar dari Kuasa Politik, kalau kita nak tubuh Parti Politik untuk “capai kuasa” (founder), kita kena ada dana dulu (funder). Belum lagi bab nak lancarkan kempen politik. Mana nak cekau duit kalau bukan dari Dana Politik? Dana ni tak lain tak bukan datang dari Taikun Ekonomi. Suntikan Modal nak buat Parti ni mesti ada imbal balik. “I help you, you help me. Ngam ngam soi la”.

Kalau Parti politik tak jaga kepentingan Ekonomi pihak itu, sabotaj Ekonomi akan dibuat. Parti Politik akan tercekik halkum. Itu yang jadi U-Turn tu. Dengan ada kuasa Ekonomi, kita boleh ugut ahli Politik dengan pelbagai cara. Ekonomi yang paling mencengkam adalah bisnes Judi, Maksiat dan Kongsi Gelap. Bab ini kerajaan dan pihak berkuasa sukar nak banteras sebab Jerungnya memegang Ekonomi. Boleh tangkap Bilisnya saja.

Itu pasal, kalau berlaku apa-apa isu, kita lihat akan datang Persatuan-Persatuan yang entah dari mana tak pernah dengar sebelum ini bertindak mempertahankan kepentingan mereka. Persatuan Perniagaan lah, Persatuan Pendidikan lah, Persatuan Kebajikan lah Persatuan Hiburan lah. Pusat Hiburan pun depa ada buat persatuan tau! Mereka suka berpersatuan kerana di situ lah mereka urus (cuci) masuk keluar Duit, lari cukai dan susun strategi bisnes.

Walau Persatuan tu nampak kecil, tapi Kerajaan begitu prihatin terhadap desakan mereka kerana mereka ada Ekonomi. Lain dari orang Melayu. Tak suka berpersatuan. Suka buat Parti Politik. Sebab dalam otak hanya fikir Politik adalah Tujuan sedangkan bangsa lain hanya anggap Politik adalah Alat manakala Ekonomi lah Tujuan. Melayu kalau berpersatuan pun, nanti akan berpecah sebab tak pandai urus perselisihan. Suka bawa pergaduhan dalaman ke luar.

Kalau masuk dalam kampung manapun, mesti akan ada kedai runcit bangsa lain. Bab nak berebut jawatan Ketua Kampung/JKKK mereka tak ambil port. Itu Melayu gaduh lah berebut sama sendiri. Mereka tak kisah sapa jadi Ketua Kampung/JKKK. Janji jangan kacau ekosistem bisnes dia. Kalau kacau ekosistem bisnes dia, nanti dia akan buat sabotaj bisnes kau pula.

Orang Melayu kalau tiada Ekonomi, kau melalak la di Dataran Merdeka ka, depan Sogo ka, hantar memorandum ka, cium keris sekalipun, Kerajaan takkan dengar. Cuba tengok berapa banyak desakan dan sidang media yang ISMA, PEMBELA, UMMAH dah buat. Ada kerajaan respons? Tiada. Sebab Melayu bersuara tanpa pengaruh Ekonomi. Kalau kerajaan respon pun, sebab nak jaga hati tapi tak laksanakan pun. Respon itu hanya retorik dan juga tanda pilihanraya dah nak dekat.

Kesimpulannya, Ekonomi itu adalah punca kekuasaan, Politik itu hanyalah alat untuk melindungi kepentingan Ekonomi. Manakala Sosial pula adalah tempat untuk menyedut Ekonomi. Inilah “Scheme of Thing” bagi Cycle of Power antara Ekonomi-Politik-Sosial.

Kalau payah sangat nak faham contoh kepentingan Ekonomi yang terlampau teknikal di atas, kau boleh ambil analogi mudah yang sentiasa berlaku dalam kehidupan seharian kau. Ingat, kalau kau ada Ekonomi, ganggu perempuan pun dianggap EFFORT. Sebaliknya jika tiada Ekonomi, itu dinamakan PERVERT.


Makanan Tradisi Dusun Oleh Adik Veveonah Yang Ambil Exam Atas Pokok

Sejak beberapa hari ini telah tular kisah mengenai adik Veveonah Mosibin yang terpaksa memanjat pokok demi mendapatkan liputan internet jalur lebar yang lebih baik untuk mengambil peperiksaan di atas talian.

Beliau merupakan pelajar Asasi Sains dari sebuah IPT Awam, atau lebih tepat nya Universiti Malaysia Sabah seperti yang difahamkan kepada penulis.

Bahkan beliau sebenarnya pernah menuntut di salah sebuah Maktab Rendah Sains Mara (MRSM) di Negeri di Bawah Bayu.

Anak kelahiran Pitas ini berasal dari kampung Sapatalang. Masih muda, baru berusia 18 tahun. Seorang perempuan. Namun apa yang membuatkan penulis lebih kagum dalam usia semuda itu beliau telah menunjukkan sifat kematangan dan kecekalan menghadapi ujian hidup yang barangkali tidak dimiliki oleh gadis seusia dengan nya.

BAGAIMANA SEGALANYA BERMULA

Kisah gadis muda ini bermula susulan keizinan yang diberikan pihak Universiti untuk kembali ke kampung halaman akibat pandemik Covid-19.

Menerusi paltform saluran YouTube yang dimiliki olehnya, gadis ini kerap mengemas kini aktiviti rutin yang beliau jalani sewaktu berada di kampung halaman.

Lahir dari latar belakang etnik yang mahir bertani, semestinya keluarga gadis ini turut memiliki ladang atau kebun yang diusahakan sendiri.

Menerusi perkongsian beliau di youtube, pada asalnya dia memang ada membina sebuah pondok kecil di atas sebuah bukit demi keselesaan beliau untuk mengambil peperiksaan secara atas talian ini. Kerana antara masalah utama yang beliau hadapi di kampung halaman beliau ini, liputan internet tidak selancar seperti di kawasan-kawasan lain.

Malangnya disebabkan sibuk membantu keluarga di kebun, mungkin mengurus tagad (padi huma) atau jagung mereka, selain juga menolong menoreh getah, membuatkan beliau tidak memiliki waktu untuk menjenguk pondok kecil yang telah siap dibina.

Beberapa hari sebelum itu pula keadaan cuaca agak tidak menentu diiringi angin kuat dan hujan yang sangat lebat, malang tidak berbau, disebabkan itu pondok yang telah dibina musnah sekelip mata.

Disebabkan pada sebelah pagi dia akan mengambil peperiksaan kimia dan di sebelah petang pula Pengajian Malaysia secara atas talian, ditambah dia terpaksa mengulang kaji lagi apa yang patut, mahu tak mahu gadis muda ini terpaksa memanjat salah satu pokok yang terdapat di kawasan bukit berkenan untuk memastikan dia mendapat liputan internet jalur lebar yang baik.

CABARAN SELAMA 24 JAM DIATAS POKOK

Hanya berbekalkan kelambu, pengecas mudah alih (power bank), bekalan air dan bungkusan nasi tradisi atau dikenali sebagai nasi linopot yang dibawa beliau menggagahkan diri untuk terus mengambil peperiksaan berkenaan.

Sebaik peperiksaan di atas talian yang beliau jalani tamat, gadis ini tidak terus pulang ke rumah, sebaliknya memilih untuk tidur sepanjang malam di atas pokok  berkenaan dan hanya pulang keesokan pagi nya.

Masih muda! Baru berusia 18 tahun! Seorang perempuan!! Menghabiskan waktu selama 24 jam seorang diri di kawasan bukit dan tidur sepanjang malam di kawasan belukar di atas sebatang pokok!!

Bayangkan!!

Bahkan gadis ini turut mengalami detik-detik mencemaskan apabila seekor tebuan tanah tersesat masuk ke dalam kelambu yang beliau pasang.  Sungguh ketabahan dan kecekalan gadis muda ini merupakan sebuah kisah inspirasi.

NASI LINOPOT

Saat menonton video gadis ini, ada satu benda yang menarik perhatian penulis. Nasi linopot yang di bawa oleh beliau. Dalam bahasa Dusun “linopot” bermaksud bungkusan. Berasal dari kata ‘lopot’ yang bermaksud bungkus.

Kalau ikut tradisi betul-betul untuk menghasilkan linopot bahan utama yang mesti kita gunakan adalah padi huma/padi bukit. Warna nasi linopot adalah asli kerana beras dari padi huma apabila dimasak akan menghasilkan warna yang unik.

Nasi yang dimasak untuk linopot tidak boleh terlalu lembik atau keras. Linopot boleh terdiri dari nasi semata-mata, atau kadangkala nasi yang digaul dengan gu’ol (keladi), tawadak (labu manis), mundok (ubi kayu) atau kasou (keledek).

Daun yang digunakan untuk membungkus juga tidak hanya satu. Lazimnya terdiri daripada 7 jenis  iaitu wonihan, punti (pisang), timadang (tarap), kobu, tintap, longkobung dan toropoi.

Setiap satu helai daun mencipta aroma tersendiri. Sekaligus menjadikan rasa linopot unik dan tersendiri bergantung pada aroma daun yang digunakan.

Nasi linopot kebiasaannya akan dihidang bersama dengan rinukut, iaitu kombinasi sinamai atau panganas (lauk pauk) tradisional yang pelbagai.

Mengikut kepercayaan lama etnik Dusun, jumlah lauk-pauk yang dihidangkan wajib dalam bilangan yang ganjil seperti turu rinukut (tujuh jenis lauk) atau siam rinukut (sembilan). Minimum lauk yang dihidangkan mesti tolu rinukut (tiga).

Namun kebanyakan masa nasi linopot akan dimakan begitu saja dan sering dijadikan bekal ketika menjalankan pekerjaan di kebun atau ketika memburu binatang di dalam hutan.

Penulis cukup tertarik dengan huraian sebuah laman berkaitan makanan tradisi yang satu ini. “Menghasilkan linopot ibarat satu ritual. Ia dilakukan dengan sangat cermat dan cukup teliti”. Kira-kira seperti itu lah.

Untuk melihat cabaran 24 jam di atas pokok adik Veveonah Mosibin, boleh melihat video berkenaan di pautan berikut :

PENUTUP

Daripada kesukaran yang ditempuhi dalam hidup, penulis yakin ia ibarat satu proses untuk menghasilkan berlian yang sangat berkualiti. Semoga adik Veveonah Mosibin lulus dengan cemerlang dalam peperiksaan yang diambil beliau. Kesukaran dalam hidup bukan lah batu penghalang untuk mencapai kejayaan.

Walahualam.

BACAAN LANJUT :

Panjat pokok sebab nak jawab peperiksaan Online, 14 Jun 2020, Sinar Harian. https://www.google.com/amp/s/www.sinarharian.com.my/ampArticle/87788)

Linopot Om Rinukut, Kulinari Misali Momogun Dusn, 08 Januari 2020, Astro Awani. https://www.google.com/amp/www.astroawani.com/gaya-hidup/linopot-om-rinukut-kulinari-misali-momogun-dusun-195391%3famp=1


Menara Burana – Antara Monumen Tertua Di Asia Tengah

Asia Tengah menyaksikan lahirnya banyak tamadun dan budaya. Kebanyakan tinggalan mereka bahkan masih boleh dilihat sehingga ke hari ini. Salah satu tinggalan terpenting di Republik Kyrgyzstan adalah Menara Burana. Menara ini merupakan satu-satunya monumen bersejarah yang tersisa dari sebuah empayar dahulukala. Menara ini turut dianggap sebagai salah sebuah struktur tertua di Asia Tengah dan reka bentuknya mempengaruhi seni bina di rantau berkenaan, juga di India.

SEJARAH PANJANG MENARA BURANA

Sejarah menara ini berkait-rapat dengan kota Balasagun yang telah lama hilang. Kota tersebut dibina oleh Sogdiana, sebuah tamadun Irani purba pada era awal Kristian. Kota ini kemudiannya dikuasai oleh Karakhanid (atau Qarakhanid) yang merupakan sebuah konfederasi nomad dari Monggolia dan Siberia moden.

Kebanyakan wilayah di Asia Tengah didominasi oleh mereka. Tatkala Karakhanid memeluk Islam, mereka mengambil peranan sebagai penaung ilmuwan Islam dan membina banyak masjid. Menara Burana merupakan sebuah menara yang bercantum dengan sebuah masjid besar. Rekaan menara ini agak unik kerana ia mewakili pengaruh dari pelbagai budaya, termasuklah Arab, Sogdiana dan Parsi.

Balasagun merupakan ibu kota Empayar Karakhanid. Setelah empayar itu tumbang, Balasagun tetap juga berfungsi sebagai ibu kota, cuma kali ini untuk negara Karakhanid timur. Berkurun-kurun lamanya, ia kekal sebagai kota urban yang paling penting di Lembah Chuy. Kota tersebut dikuasai oleh Qara Khitai pada tahun 1134, namun Menara Burana terselamat tanpa diapa-apakan. Kemudian pada tahun 1218, Monggol pula yang menakluki Balasagun dan sekali lagi, Menara Burana bertahan. Selepas pemerintah Monggol memeluk Islam, mereka memelihara menara berkenaan.

Dalam sebuah gempa bumi yang melanda Balasagun pada kurun ke-15, bahagian atas Menara Burana tumbang. Warga tempatan kemudiannya menjadikan peristiwa tersebut sebagai legenda, kononnya menara itu runtuh dek raja menangisi kematian puterinya yang tercinta. Pada masa-masa terkemudian, Balasagun sekali lagi dilanda gempa bumi dan kali ini, ia memaksa penghuninya berpindah ke kampung berhampiran yang kini turut dinamakan sebagai Balasagun.

Semasa pendatang Russia menghuni kawasan tersebut pada kurun ke-19, kompleks yang merangkumi Menara Burana dijejaskan dek batu-batanya digunakan untuk membina bangunan baru. Menjelang kurun ke-20, menara tersebut semakin usang. Hal ini kerana pada waktu itu, Kyrgyzstan merupakan sebahagian daripada Kesatuan Soviet dan pemerintah komunis sememangnya tidak mengendahkan mana-mana bangunan yang dianggap sebagai bangunan keagamaan.

Pun begitu, menjelang 1970an, Menara Burana mula diperbaiki dan kini, kerajaan Kyrgyzstan menyalurkan dana kepada tapak berkenaan sehingga ia berupaya membangun menjadi destinasi pelancongan yang masyhur.

MENARA BURANA – MONUMEN TERAKHIR DARI KOTA YANG HILANG

Menara berbentuk bulat ini dibina berdasarkan rekaan klasik minaret dan ia didirikan di atas batu asas berbentuk oktagon. Struktur ini bertempat di sebuah dataran yang dikelilingi oleh banjaran Tian Shan, berlokasi di sempadan barat ibu kota. Ia pada asalnya mempunyai ukuran tinggi 148 kaki (45m) namun kini hanya setinggi 82 kaki (25 m).

Kebanyakan batu-bata merah yang asal masih terselamat dan unsur keseniannya dihasilkan menerusi susunan batu-bata secara geometrik dan bertepatan dengan corak Islami.

Cuma malangnya, anak tangga beralunnya yang asal tidak lagi dapat dimasuki dari tingkat bawah. Untuk menampung kekurangan tersebut, anak tangga besi dibina dan disambungkan ke menara bagi membolehkan pengunjung mengakses tangga beralun yang menghubungkan ke puncak menara.

Sebagaimana yang disebutkan di atas, menara ini terletak di kota Balasagun, tepatnya di zon Burana, iaitu sebuah tapak arkeologi yang masih menyimpan relik-relik kota berkenaan. Antara tinggalan yang masih dapat dilihat di kawasan berhampiran menara adalah binaan tanah, runtuhan kubu, dan tiga buah makam. Bahagian-bahagian lain dari kota Balasagun sudah pun hilang ditelan zaman.

MENGUNJUNGI MENARA BURANA DI KYRGYZSTAN

Sebagai panduan, Menara Burana terletak berhampiran dengan bandar Tokmok dan berjarak sekitar setengah jam pemanduan dari Bishkek, ibu kota Kyrgyzstan. Sejumlah bayaran masuk turut dikenakan. Selain tinggalan sejarah dari kota Balasagun, pengunjung juga dapat menyaksikan sejumlah petroglif dan patung purba yang terletak tidak jauh dari menara.

TERJEMAHAN:

Ed Whelan. (3 September 2020). Burana Tower, Kyrgyzstan’s Ancient and Last Monument to a Lost City. Ancient Origins. https://www.ancient-origins.net/ancient-places-asia/burana-tower-0014203


Kenapa Ringgit Masih Lemah Biarpun Harga Minyak Naik?

Baru-baru ini, harga minyak mentah dunia telah naik kepada $119 untuk satu tong barrel. Kenaikan ini pasti akan memberikan kegembiraan kepada Malaysia kerana kita sangat bergantung kepada hasil minyak setelah GST dimansuhkan demi membantu rakyat. Jadi eksport akan meningkat lantas ringgit akan terus mengukuh.

Masalahnya lain pula yang jadi iaitu ringgit terus lemah walaupun harga minyak terus naik tanpa pedoman. Apa sebabnya? Kalau ditanya sebahagian rakyat Malaysia, pasti mereka menjawab bahawa semua ini berpunca daripada rasuah dan korupsi. Malah ada beranggapan bahawa kita bakal menjadi Sri Lanka kedua kerana ringgit semakin melemah.

Tapi sebenarnya rasuah dan korupsi bukan punca utama mengapa ringgit terus melemah. Jawapannya ada pada Amerika Syarikat. Apa yang Amerika Syarikat buat?

Amerika Syarikat melalui bank pusat iaitu Federal Reserve telah bertindak menaikkan kadar bunga kepada 0.75 hingga 1%. Situasi itu adalah bagi mengekang inflasi daripada menjahanam ekonomi Amerika Syarikat dan menggalakkan pelabur terus mendapatkan mata wang dolar. Federal Reserve juga menjangka peningkatan kadar bunga akan membuatkan harga barangan tempatan tidak akan naik. Malah Amerika Syarikat dapat import produk dari luar dengan harga yang cukup murah.

Segala manfaat yang diperolehi oleh Amerika Syarikat sebenarnya telah memberikan bala kepada ekonomi dunia. Ini kerana kesemua mata wang di dunia sangat bergantung kepada kestabilan USD. Apabila kadar bunga sudah naik, hal tersebut menyebabkan begitu banyak mata wang yang melemah. Bagi mengatasi masalah itu ada beberapa negara terpaksa menaikan kadar bunga juga. Implikasinya, harga barangan dan loan akan naik mendadak. Rakyat pula akan semakin kurang berbelanja lantas memberi masalah kepada ekonomi negara.

Buktinya banyak mata wang negara-negara maju turut terkesan dengan tindakan Federal Reverse. Antaranya adalah Euro mencecah paras terendah sejak lima tahun lalu dan franc Swiss juga melemah. Di Hong Kong pula pihak berkuasa terpaksa campur tangan bagi memastikan mata wang mereka tidak melemah dengan drastik. Jepun dan China yang merupakan yang tersenarai dalam top 5 GDP (nominal) turut mengalami masalah mata wang menurun. Paling malang sekali adalah ekonomi Eropah telah merosot dengan sangat teruk.

Ditambah lagi dengan kerja gila Rusia yang pergi menyerang Ukraine. Rusia bertindak sedemikian atas dakwaan Amerika Syarikat cuba menghimpit mereka dengan mempelawa Ukraine menyertai NATO. Hal ini telah menyebabkan ekonomi dunia semakin meruncing dengan masalah kekurangan makanan mula mencengkam.

Bagi mengatasi masalah ini, beberapa negara seperti Malaysia khususnya turut menaikkan kadar bunga. Walaupun ramai rakyat menentang dengan menyatakan kerajaan kejam serupa firaun, hal itu terpaksa dilakukan bagi memastikan ringgit akan terus turun sehingga membuatkannya tiada nilai. Kesannya, rakyat terpaksa membayar lebih jika ada buat loan. Tapi berita sedih untuk rakyat Malaysia yang kerja di Singapura kerana tak dapat gaji lebih apabila ringgit semakin menguat.

India pula telah mengenakan sekatan eksport terhadap gandum bagi memastikan bekalan dalam negara terus mencukupi. Malaysia pula terpaksa mengikut langkah yang sama apabila telah banned eksport ayam agar bekalan dalam negara cukup dan harga ayam tidak akan terus meningkat hingga memberikan kegusaran kepada rakyat.

Kesimpulannya, ringgit melemah bukanlah kerana rasuah dan korupsi tetapi angkara Federal Reserve telah menaikkan kadar bunga kepada 0.75 hingga 1%. Jika masih ada yang cakap sebab rasuah lagi, bagitahu dia bahawa mata wang Jepun, Switzerland dan China turut melemah. Jadi kalau ikut logik anda semua, tiga negara maju itu juga kuat main rasuah. Apa-apapun tepuk dada, tanya selera.

RUJUKAN:

Curran, E & Pollard, A. (2022, Mei 15). Dollar’s strength pushes World Economy Deeper into slowdown. Bloomberg. Dipetik daripada https://www.bloomberg.com/news/articles/2022-05-14/dollar-s-strength-pushes-world-economy-deeper-into-slowdown

Harits Asyraf Hasnan. (2022, Mei 9). Mata wang ringgit jatuh? Tidak hanya eksklusif kepada Malaysia – Pakar. Astro Awani. Dipetik daripada https://www.astroawani.com/berita-bisnes/mata-wang-ringgit-jatuh-tidak-hanya-eksklusif-kepada-malaysia-pakar-360435


Shamsul Yusof, Kami Orang Melayu Mahukan Filem Pendekar-Sejarah Yang Ini Pula!

Kita semua tahu dah kan sebenarnya orang Melayu memang suka filem sejarah, epik ni semua kan? Kalau tak, takdenya Bahubali dulu jadi filem yang orang Melayu perkatakan. Kalau tidak, Mat Kilau tidak akan gapai angka setinggi 11 Juta dalam 4 hari ini.

Mat Kilau bukannya satu-satunya sejarah perjuangan orang Melayu untuk kita ambil inspirasi daripadanya. Jangan jadikan filem Mat Kilau sebagai titik pertama dan terakhir kita cuba kisahkan filem wira-wira kita.

Selepas ini, dengan skrip yang lagi power, takde dialog yang terlalu tell daripada show, dengan bajet yang lebih besar, dengan prop yang lebih teliti, dengan setting filem yang lebih besar, aku mengharapkan lagi banyak peristiwa di bawah yang aku cadangkan agar kita cari jalan untuk terbitkan, bagi merakamkan sejarah Melayu.

Jangan risau bab ketepatan sangat.  Ada lesen kreatif bila dah namanya filem.

1. Kisah Srikandi Melayu Adhruja Wijayamala Singha Mememanggal Kepala Raja Thai

2. Kejatuhan Empayar Melayu Melaka

Menggambarkan pada rakyat Malaysia bagaimana gambaran Kota Melayu Melaka yang sebenarnya, bukannya perkampungan kecil yang rajanya bertakhta di hujung kampung, sebaliknya istana kayu yang setinggi 7 tingkat!

3. Ratu Unggu Mempertahankan Pattani

Selain itu, yang paling mengagumkan tentang kota Pattani ketika itu adalah diceritakan bahawa kubu pertahan Pattani dibina sepuluh lapis dan di mana pada setiap satunya diletakkan sebuah Meriam dan antaranya ialah Meriam Seri Patani, Meriam Seri Negara dan juga Meriam Mahalela.

Dicatatkan bahawa angkatan paling besar Siam dalam sejarahnya iaitu bala 60 000 orasng askar itu tumpas pada pakatan Pattani-Johor-Portugis.


Bagaimana Salahudin Al-Ayyubi Membina Insan Berkualiti?

Semalam saya menonton satu ceramah dari seorang ‘guru’ makrifat kononnya. Dalam ceramahnya, beliau mengkategorikan manusia kepada ‘orang syariat’, ‘orang tarekat’, ‘orang hakikat’ dan ‘orang makrifat’. Padanya, ‘orang syariat’ dan ‘orang tarekat’ tidak sempurna dalam beragama. Ceramah sebegini hanya satu ilusi yang penuh pembohongan dan tidak berlandaskan landasan ilmu.

Ketika Sultan Salahuddin al-Ayyubi menakluki Baitul Muqadis, dua golongan yang beliau pentingkan adalah para fuqaha dan ulama sufi (golongan yang mendalami ilmu syariat dan ilmu tarekat).

Perkara utama yang beliau lakukan setelah pembukaan Baitul Muqadis ialah beliau telah membina madrasah-madrasah fiqh Mazhab Syafie dan ribat-ribat sufi berdekatan dengan gereja-gereja di Baitul Muqadis.

Sultan Salahuddin al-Ayyubi juga telah berwakaf untuk pembangunan madrasah-madrasah fiqh Syafie dan ribat-ribat sufi. Di samping itu, beliau juga telah memberikan bantuan yang padu kepada kedua-dua golongan ini (ulama fiqh dan ulama sufi).

Beliau sangat mementingkan kedua-dua golongan ini kerana mereka lah pemacu umat dalam pembinaan insan. Ulama fiqh membimbing manusia dalam membetulkan amalan mereka. Manakala ulama sufi pula membimbing manusia dalam membetulkan akhlak mereka.

Jika kita menghayati corak kepimpinan pemimpin yang adil dan bijak, formula mereka hanya satu iaitu umat Islam akan mencapai puncak ketamadunan apabila amalan dan akhlak mereka berada di puncak. Jika berada di puncak ini, bantuan Allah akan sampai dan semua hal-hal keduniaan termasuk kekayaan ekonomi dan kemajuan sains dan teknologi akan turut ikut sekali, insya Allah.

Maktab Penyelidikan
Tamadun Alam Melayu dan Islam


Tesla VS Edison: Nama Tesla Terlalu Diromantiskan Dalam Sejarah

P3rang Arus (W4r of Current) dikenali sebagai p3rang antara arus DC (direct current) dan arus AC (alternating current). Apabila melibatkan pertelingkahan antara DC dan AC, orang akan terus ingat P3rang Arus ialah p3rang idea antara Thomas Edison dan Nikola Tesla.

Sedangkan, P3rang Arus melibatkan beberapa syarikat tenaga elektrik di Amerika Syarikat pada sekitar lewat kurun ke-19. Bukan satu dua syarikat elektrik (syarikat Edison dan syarikat Westinghouse) seperti yang sering diromantiskan, tetapi 15 buah syarikat elektrik yang berp3rang arus antara satu sama lain untuk memonopoli perniagaan tenaga elektrik di Amerika Syarikat.

Sebelum lampu mentol yang beroperasi melalui arus DC diperkenalkan oleh Edison, Amerika Syarikat menggunakan lampu arka (arc lamp) yang beroperasi melalui arus AC. Lampu jenis ini telah pun digunakan secara meluas di Eropah sebelum Tesla lahir lagi. Pemasangan lampu arka secara meluas dilakukan oleh Brush Electric Company di beberapa buah bandar.

Tetapi sistem AC ini mempunyai pelbagai kelemahan seperti berbahaya, kos pemeliharaan yang tinggi, pencemaran bunyi dan menggunakan voltan yang amat tinggi serta hanya sesuai beroperasi di luar (outdoor) seperti di jalanan.

Edison datang membawa pembaharuan. Dia mencipta mentol yang beroperasi melalui arus DC yang amat sesuai digunakan di rumah-rumah dan kedai-kedai – sesuatu yang tidak dapat dibuat oleh lampu arka berarus AC tadi.

Tambahan lagi, sistem yang dibangunkan oleh Edison menggunakan voltan yang jauh lebih rendah, jadi lebih selamat untuk pengguna.

Akhirnya, sistem Edison diangkat dan digunakan secara meluas. Cumanya, kelemahan sistem tenaga elektrik Edison ialah, ia tidak dapat beroperasi dalam jarak yang jauh kerana voltannya rendah. Jadi, banyak penjana perlu dibangunkan untuk sampai ke ramai pengguna.

Edison juga telah mencipta meter elektrik untuk membolehkan pengguna membayar sebanyak mana tenaga yang mereka gunakan. Kita selalu ingat Edison saja yang buat macam ini, sedangkan syarikat-syarikat tenaga lain masa itu pun kenakan bayaran juga termasuk syarikat Westinghouse (tempat Tesla bekerja) yang menggunakan arus AC.

Selepas itu, George Westinghouse memperbaharui sistem AC yang digabungkan dengan pengubah (transformer). Kalau anda fikir pembaharuan ini dicetuskan oleh Tesla, maka anda tersilap. Pembaharuan ini dilakukan oleh Westinghouse dan William Stanley – pereka pengubah yang praktikal.

Dengan adanya pengubah, voltan yang tinggi dapat dikecilkan apabila sampai ke pengguna. Jadi, sistem AC Westinghouse dapat liputan jarak jauh dan voltan yang tinggi dapat dikecilkan melalui pengubah.

Tidak semua bandar dan tempat dapat bekalan elektrik daripada Edison, jadi Westinghouse pasang penjana elektrik di tempat yang tidak dapat. Jadi, di sini telah ada persaingan antara DC dan AC. Pada ketika ini, Edison telah membina 121 stesyen, Westinghouse 68 stesyen dan syarikat Thomson-Houston mendirikan 22 stesyen. Ada juga beberapa syarikat lain yang mempunyai sistem tenaga elektrik sendiri.

Walaupun Westinghouse dan Thomson-Houston menggunakan gabungan arus DC dan arus AC, tetapi mereka mempunyai sistem yang berbeza. Tak boleh sama sebab ada isu hak milik. Malah, mentol yang direka oleh Thomson-Houston pun mempunyai reka bentuk yang berbeza dengan Edison supaya tidak bercanggah dengan isu hak cipta reka bentuk.

Walau bagaimanapun, reka bentuk sistem arus dan reka bentuk lampu telah membawa syarikat-syarikat tenaga elektrik ini saling berp3rang sesama sendiri di mahkamah tentang isu hak cipta.

Sistem AC semakin popular, malah sedikit demi sedikit sistem AC mengambil alih sistem DC yang diliputi oleh syarikat Edison.

Persaingan antara syarikat tenaga elektrik ini semakin sengit apabila Elihu Thomson dari syarikat Thomson-Houston membawa isu keselamatan. Walaupun Westinghouse menyalurkan bekalan tenaga ke rumah-rumah menggunakan sistem AC, Thomson-Hoston tidak melakukan perkara itu kerana sistem AC masih berbahaya sehinggalah pengubah yang betul-betul selamat dapat dicipta.

Ketika sistem AC semakin popular digunakan, pekerja dan rakan Edison meminta Edison untuk pertimbangkan supaya syarikatnya beralih ke sistem AC yang lebih murah. Kalau tidak, syarikatnya akan bankrup.

Tetapi Edison menolak kerana isu keselamatan. Bagi Edison, untuk bangunkan sistem AC yang selamat, mengambil masa bertahun-tahun. Edison tidak mahu apabila ada apa-apa terjadi kepada pengguna, akan menimbulkan panik dalam kalangan orang awam. Dikhuatiri, panik dan ketakutan tersebut akan menyebabkan penggunaan elektrik tidak dapat diteruskan.

Sebenarnya, kadar dan kemalangan kematian akibat daripada arus sistem AC semakin meningkat pada ketika itu. Tetapi penggunakan sistem arus AC tetap diteruskan. Pada masa ini, seorang jurutera Elektrik, Harold Brown memperjuangkan supaya sistem arus AC dikurangkan voltannya supaya ia selamat digunakan.

Tentu anda pernah dengar eksperimen banyak haiwan mati dibunuh akibat daripada arus AC yang kononnya dilakukan oleh Edison untuk menjatuhkan Tesla. Hakikatnya, yang melakukan eksperimen-eksperimen tersebut ialah Brown dan dia lakukan bukan untuk jatuhkan syarikat-syarikat sistem AC, malah mahu jatuhkan Tesla jauh sekali. Eksperimen-eksperimen itu dibuat untuk menunjukkan sistem AC lebih berbahaya daripada DC.

Walaupun Edison tidak terlibat secara langsung, dia menyumbang dana dan menyediakan makmal untuk Brown supaya eksperimen itu dapat dilakukan dan ditayangkan kepada umum.

Banyak demontrasi dilakukan oleh Brown bertujuan untuk memujuk New York Board of Electrical Control untuk bataskan penggunaan voltan yang besar oleh sistem AC.

Westinghouse mengkritik Brown kerana demontrasi yang ditunjukkan bagi menampakkan kelemahan sistem AC. Hal ini ditambah lagi dengan persengkokolan Brown dengan Edison.

Brown mencabar Westinghouse supaya sama sama duduk di kerusi renjatan elektrik. Brown duduk di kerusi renjata arus DC, Westinghouse pula dicabar untuk duduk di kerusi renjatan arus AC. Westinghouse menolak cabaran itu.

Walaupun Thomson menggunakan sistem DC-AC, dia menolak sistem AC digunakan di rumah-rumah kerana isu keselamatan. Jadi, Thomson sokong perjuangan Brown dan menyalurkan dana.

Pada awalnya, Thomson mempunyai hubungan diplomatik dengan Westinghouase; mereka saling menjual hakcipta. Tetapi sejak isu keselamatan meningkat, hubungan diplomatic antara mereka terhenti. Pada akhirnya, syarikat Edison dan syarikat Thomson bergabung menjadi syarikat General Electric.

Edison keluar daripada syarikatnya sendiri ketika p3rang hampir tamat. Dia mahu terlibat dalam perniagaan perlombongan. Sehingga Edison keluar, syarikatnya terus menggunakan sistem DC. Walaupun Edison sering digambarkan sebagai anti-AC, tetapi sebenarnya Edison okey saja kalau mahu guna sistem AC tetapi voltannya direndahkan.

P3rang Arus ini berakhir dengan bergabungnya 15 syarikat tenaga elektrik yang berp3rang sebelum ini menjadi dua syarikat – General Electric dan Westinghouse. Sebab sudah bergabung, tiada lagi isu hak cipta reka bentuk.

Jadi, penambahbaikkan sistem AC dapat dibuat dengan melakukan pelbagai integrasi supaya lebih efisyen dan selamat.

Dalam p3rang ini sebenarnya arus DC di pihak yang menang secara propagandanya, tetapi secara teknikalnya arus DC tewas. Walaupun arus DC tewas, bukanlah bermaksud arus ini tidak digunakan lagi pada hari ini. Malah, banyak teknologi hari ini masih menggunakan sistem DC.

Edison tidak mempunyai masalah peribadi dengan Tesla. Tesla amat jarang berjumpa Edison ketika Tesla bekerja di syarikat Edison. Malah, ada pendapat, Tesla tidak pernah berjumpa dengan Edison.

Tesla bekerja di syarikat Edison selama 6 bulan, selepas itu berhenti. Apa motifnya dia berhenti tidak dapat dikenalpasti. Ada pendapat menyatakan kerana Tesla tidak dibayar bonus kerana mereka bentuk satu sistem untuk syarikat Edison.

Reka bentuk sistem yang dibangunkan oleh Tesla ditolak oleh syarikat kerana tidak praktikal untuk syarikat Edison. Tidak pernah ada isu bahawa idea Tesla dicuri dan sebagainya.

Kalau Tesla ada masalah peribadi, dia cuma ada masalah peribadi dengan pengurusan syarikat Edison, bukan Edison sendiri.